Mahkamah Israel tangguh pengusiran keluarga Palestin di Sheikh Jarrah

BAITULMAQDIS, 21 Rejab 1443H, Rabu – Mahkamah Israel menangguhkan perintah pengusiran sebuah keluarga Palestin di kawasan kejiranan timur Baitulmaqdis Sheikh Jarrah, sementara menunggu rayuan.

Sheikh Jarrah menjadi simbol penentangan Palestin terhadap kawalan Israel ke atas Baitulmaqdis dan pengusiran segera keluarga Salem akan menjadikan mereka tumpuan yang semakin meningkat kepada ketegangan di sana.

Keluarga Palestin menerima perintah pengusiran mereka pada November, dengan tarikh akhir untuk dikosongkan antara 1 Mac hingga 1 April.

Keputusan itu dibuat selepas Ahli sayap kanan Majlis Perbandaran Baitulmaqdis – yang dikawal Israel – Yonatan Yosef dan Timbalan Datuk Bandar, Arieh King mendakwa, telah membeli rumah itu daripada ‘pemilik Yahudi sebelum 1948’.

Peguam untuk keluarga itu, Medhat Diba berkata, Mahkamah Majistret Baitulmaqdis bersetuju untuk menangguhkan pengusiran sehingga ia memutuskan rayuan yang dilancarkan oleh rakyat Palestin.

Mahkamah juga mengeluarkan keputusan yang mengesahkan penangguhan itu.

Sementara itu, Khalil Salem memberitahu AFP bahawa keputusan mahkamah itu adalah ‘langkah positif kerana mereka hampir kehilangan rumah mereka.’

Kediaman keluarga Salem – tiga generasi yang dilahirkan di rumah itu – terletak di sebelah barat Sheikh Jarrah.

Daripada 45 keluarga Palestin yang tinggal di kawasan kejiranan, kira-kira 17 berdepan perintah pengusiran.

Bagaimanapun, keluarga Salem dikatakan satu-satunya yang melalui proses undang-undang sehingga ke hujungnya, sementara Mahkamah Baitulmaqdis menolak rayuan penduduk yang lain.

Seperti kebanyakan rakyat Palestin yang tinggal di Sheikh Jarrah, Salem menjangkakan akan diusir dari rumah mereka dengan segera.

Bagaimanapun, sumber polis dan pegawai lain percaya pengusiran keluarga itu boleh mencetuskan semula keganasan di Baitulmaqdis.

Polis amat bimbang mengenai masa pengusiran yang dirancang itu, menjelang Ramadan, yang bermula pada awal April tahun ini.

Ramadan lalu, ancaman pengusiran penduduk Palestin di Sheikh Jarrah mencetuskan keganasan berminggu-minggu, yang memuncak dengan serangan kejam tentera Israel selama 11 hari ke atas Semenanjung Gaza, membunuh 230 rakyat Palestin, termasuk 65 kanak-kanak – Agensi


Hina Jawi: Halau saja mereka keluar dari negara ini

BANGI, 1 Zulhijjah 1441H, Rabu – Prof Dr Ridhuan Tee Abdullah meluahkan rasa hairan terhadap sesetengah bukan Melayu yang begitu berani mencabar sensitiviti orang Melayu, sedangkan bangsa berkenaan begitu jarang membangkitkan sensitiviti bukan Islam.

Beliau berkata, orang Melayu boleh menerima tulisan Cina dan Tamil yang begitu asing sebelum dan selepas merdeka sehingga ke hari ini.

Bukan sahaja menerima tulisan, malah sekolah-sekolah kaum itu pun dibantu penuh oleh kerajaan, tegasnya.

“Mana ada dunia lain buat macam ini. Peliknya, kenapa sukar sangat untuk menerima tulisan orang Melayu, tulisan Jawi?

“Busuk hati sungguh ultra kiasu ini. Mereka tidak layak berada di sini.

“Sepatutnya mereka yang membangkitkan isu hari babi, menghina Jawi, dan sebagainya dihalau sahaja keluar daripada negara tercinta ini,” katanya dalam satu tulisan di laman Facebook, hari ini.

Prof Ridhuan Tee berkata, amat kurang ajar apabila ada segelintir individu – netizen Cina – yang memperlekeh kempen Hari Jumaat Hari Jawi dengan mempersenda, kononnya mereka juga mahukan ‘Hari Jumaat Hari Makan Babi’.

“Jawapan saya mudah sahaja, silakan kempen hari makan babi, kalau berani. Kalau suka sangat dengan babi, ternaklah babi depan rumah kamu.

“Peliknya, kenapa ternak babi di kawasan berhampiran perkampungan Melayu. Kenapa kamu tidak ternak babi dekat taman perumahan berhampiran rumah kamu. Kurang ajar.

“Pergi buat kajian, ladang-ladang ternakan babi, semua jauh daripada kawasan perumahan mereka, tetapi, berdekatan dengan kawasan Melayu,” katanya.

Dalam pada itu, pendakwah bebas itu menegaskan, sebagai seorang Cina Islam, beliau menghormati hak orang bukan Islam untuk makan apa sahaja yang mereka gemari.

“Tetapi jangan kurang ajar, sehingga lupa sejarah, lupa dan tidak faham sensitiviti kaum Melayu dan sebagainya.

“Jika dahulu, ada orang Cina mahu menjual babi, sorok-sorok sahaja, sekarang jual babi terang-terangan. Orang Melayu tak banyak cakap, terima sahaja. Inilah hebatnya toleransi Melayu.

“Benarlah kata-kata, Melayu terlalu bertolak ansur, sehingga ditolak beransur-ansur,” katanya.

Terdahulu, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri mengumumkan hari Jumaat sebagai ‘Hari Jawi’, dalam usaha mengekalkan dan memperkasa sebahagian tradisi serta kebudayaan yang membentuk Malaysia.

Bagaimanapun, kebanyakan netizen Cina dengan biadab mengecam usaha Dr Zulkifli itu.


Undi18: 18 anak muda fail semakan kehakiman terhadap kerajaan

KUALA LUMPUR, 19 Syaaban 1442H, Jumaat –  Seramai 18 anak muda memfailkan semakan kehakiman terhadap Perdana Menteri, Kerajaan Malaysia dan Suruhanjaya Pilihan Raya SPR) di Mahkamah Tinggi Kuala Lumpur, hari ini.

Mereka yang mewakili gerakan Undi18 menuntut pengundi berumur 18 ke 20 tahun berhak mengundi menjelang Julai 2021.

Selain itu, mereka menuntut mahkamah supaya mendeklarasikan tindakan kerajaan menangguh pelaksanaan penurunan umur pengundi daripada 21 ke 18 sebagai tidak rasional, tidak sah, tidak berpatutan serta mencabul hak pengundi.

“Para pemohon menuntut deklarasi daripada mahkamah bahawa penangguhan oleh kerajaan dalam pelaksanaan RUU Undi18 adalah tidak rasional, melanggar proses dan semangat undang-undang serta mencabul hak pengundi.

“Selain itu, para pemohon juga merayu kepada mahkamah untuk mengarahkan kerajaan melaksanakan Seksyen 3(a) Akta Perlembagaan (Pindaan) 2019 pada atau sebelum Julai 2021,” kata aktivis, Nurul Rifayah semasa sidang media gerakan Undi18, hari ini.

Dalam pada itu, Nurul seperti dilapor Astro Awani memaklumkan bahawa Undi18 akan melancarkan kempen mengutip dana bagi membiayai tindakan undang-undang berkenaan.

Pada November tahun lalu, Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, kelayakan pengundi 18 tahun dan pendaftaran pemilih secara automatik dijangka dapat dilaksanakan selewat-lewatnya pada Julai 2021.

Katanya, SPR menjangkakan semua persiapan yang sedang diambil tindakan akan dapat disiapkan dalam tempoh 18 hingga 24 bulan dari tarikh kelulusan pindaan oleh Dewan Negara pada 25 Julai, tahun lalu.

Bagaimanapun, Pengerusi SPR, Datuk Abdul Ghani Salleh baru-baru ini dilaporkan berkata bahawa pihaknya menjangkakan pendaftaran pemilih automatik dan Undi18 hanya boleh dilaksanakan selepas 1 September 2022.

Beliau mendakwa, tempoh tersebut dibuat selepas menilai semula pelbagai kekangan dan isu yang telah menjejaskan perancangan dan persiapan awal SPR termasuk penularan wabak COVID-19.


Ingkar arahan polis, bekas Presiden UMANY didakwa

PETALING JAYA, 27 Rabiulawal 1442H, Jumaat  – Bekas presiden Persatuan Pemuda Baharu Universiti Malaya (UMANY) dihadapkan ke Mahkamah Majistret di sini, hari ini, atas pertuduhan mengingkari arahan seorang pegawai polis ketika polis membuat serbuan di sebuah rumah, Sabtu lepas.

Wong Yan Ke, 24, mengaku tidak bersalah terhadap pertuduhan itu yang dibacakan di hadapan Majistret Nurshahirah Abdul Salim.

Mengikut pertuduhan, lelaki itu didakwa telah mengingkari perintah yang diisytiharkan oleh ASP Lee Robert supaya berhenti membuat rakaman video secara langsung ketika polis membuat serbuan di sebuah rumah di Jalan 17/48, di sini, pada 7 November lepas.

Graduan jurusan Kejuteraan Awam dari Universiti Malaya itu didakwa mengikut Seksyen 188 Kanun Keseksaan, yang memperuntukkan hukuman penjara maksimum sebulan atau denda atau kedua-duanya, jika sabit kesalahan.

Terdahulu, Timbalan Pendakwa Raya Atifah Hazimah Wahab menawarkan jaminan RM7,000 dengan seorang penjamin terhadap tertuduh, mengambil kira kes itu melibatkan kepentingan awam dan telah tular di laman sosial.

Peguam Rajsurian Pillai yang mewakili Wong memohon supaya anak guamnya dikenakan bon tanpa cagaran, memandangkan hukuman yang diperuntukan di bawah Seksyen 188 Kanun Keseksaan adalah rendah.

“Beliau kini bekerja di sebuah Badan Bukan Kerajaan (NGO) untuk Ahli Parlimen Klang, Charles Santiago dan berpendapatan RM2,600 sebulan.

“Selain itu, ketika ditahan tertuduh memberi kerjasama yang baik kepada pihak berkuasa. Dia tidak akan melarikan diri dan mengganggu mangsa. Jika mahkamah menolak cadangan bon ini, mohon mahkamah mengenakan jaminan yang minimum,” katanya

Mahkamah membenarkan Yan Ke diikat jamin RM1,000 dengan seorang penjamin dan menetapkan 4 Februari untuk sebutan semula kes.

Sabtu lepas, media melaporkan seorang  lelaki ditahan ketika polis membuat serbuan di sebuah rumah di Petaling Jaya berhubung siasatan kes Akta Hasutan membabitkan UMANY. -Bernama


Kenal pasti masalah perkhidmatan feri sebelum beli katamaran: CAP

GEORGE TOWN, 2 Jamadilawal 1442H, Khamis – Persatuan Pengguna Pulau Pinang (CAP) mengesyorkan agar mengenal pasti masalah dan isu yang dihadapi perkhidmatan feri sedia ada terlebih dahulu sebelum membeli dan menggantikannya dengan katamaran.

Presiden CAP Mohideen Abdul Kader berkata sepatutnya diwujudkan inkuiri awam untuk mengetahui mengapa feri sedia ada gagal, untuk memastikan katamaran tidak mengalami nasib yang sama.

“Jelas sekali feri yang ada sekarang tidak diuruskan dengan baik dan kurang penyelenggaraan, yang jika sebaliknya, boleh menjadikan perkhidmatan feri berdaya maju dari segi kewangan.

“Ia juga mengecewakan apabila maklumat kritikal mengenai perkhidmatan feri tidak sampai kepada penumpang pada waktunya untuk membolehkan mereka membuat rancangan perjalanan alternatif,” katanya.

Mohideen mencadangkan agar papan tanda yang menunjukkan masa menunggu dipaparkan agar memudahkan penunggang motosikal dan pejalan kaki membuat keputusan perjalanan alternatif.

“Dengan perkhidmatan yang cekap, lebih ramai orang akan didorong menggunakan perkhidmatan feri, yang jika sebaliknya, akan terus melihat penurunan jumlah penumpang,” kata Mohideen.

Memetik statistik laman web Suruhanjaya Pelabuhan Pulau Pinang (SPPP), beliau berkata 1.5 juta pejalan kaki; 498,922 kereta; 12,517 lori; 765,725 motosikal dan 11,964 basikal menggunakan perkhidmatan feri pada 2019.

Semalam, Pengerusi SPPP Datuk Tan Teik Cheng mengumumkan perkhidmatan feri Pulau Pinang sedia ada yang mengangkut penumpang dan kenderaan antara bahagian pulau dan tanah besar akan dihentikan bermula 1 Jan depan dan digantikan dengan dua bot laju yang membawa penumpang, basikal dan motosikal sahaja.

Beliau berkata pelaksanaan itu akan dilakukan oleh Penang Port Sdn Bhd (PPSB) kerana syarikat tersebut akan mengambil alih perkhidmatan feri Pulau Pinang yang telah beroperasi selama 126 tahun.

PPSB juga akan menjalankan penambahbaikan secara interim bermula 1 Jan tahun depan hingga 30 Jun 2022 dan sepanjang tempoh tersebut dua bot penumpang laju yang mampu membawa 200 penumpang dengan kepantasan perjalanan antara 10 hingga 15 minit serta kekerapan 40 kali sehari, ditawarkan.

Tan juga berkata sepanjang tempoh itu juga, kedua-dua terminal di Pangkalan Raja Tun Uda (PRTU) di George Town dan Pangkalan Sultan Abdul Halim, Butterworth dekat sini akan diubah suai dan dinaik taraf dengan terminal di PRTU dipindahkan sementara ke Swettenham Pier Cruise Terminal (SPCT).

Katanya selepas tempoh interim iaitu bermula 1 Julai 2022 atau mungkin lebih awal, perkhidmatan bot laju itu akan digantikan dengan katamaran atau teksi air dan pengangkut kenderaan iaitu sebanyak tiga katamaran akan disediakan dengan kemampuan membawa sehingga 200 penumpang dengan kepantasan antara 10 hingga 15 minit dengan kekerapan 40 kali sehari. = Bernama


KPM arah perpindahan guru SJKC ketika PKP?

BANGI, 5 Jamadilakhir 1442H, Isnin – Kementerian Pendidikan dilaporkan telah mengeluarkan arahan perpindahan guru Sekolah Jenis Kebangsaan Cina (SJKC) ketika Perintah Kawalan Pergerakan (PKP) dilaksanakan.

Oriental Daily News melaporkan perpindahan guru SJKC kebanyakkannya melibatkan kawasan di Kuala Lumpur, Pulau Pinang, Kedah dan Perak.

Dilaporkan, seramai 51 orang guru kanan dari 15 SJKC di Kuala Lumpur menerima notis perpindahan seminggu sebelum sesi persekolahan bermula.

Difahamkan akibat wabak COVID-19 sesi persekolahan tidak dapat dimulakan seperti yang dijadualkan, guru-guru SJKC di Kuala Lumpur akan mula mengajar di atas talian pada 20 Januari.

Oriental Daily yang memetik Ketua Majlis Kesatuan Kebangsaan Guru Guru Besar Malaysia (KKGGBM), Lim Bee Khim mengesahkan sekolah-sekolah di empat negeri iaitu di Pulau Pinang, Kedah, Perak, dan Kuala Lumpur telah menerima notis mengenai perpindahan guru.

Katanya, berdasarkan data yang diterima, lebih daripada 15 guru SJKC di Kuala Lumpur bakal dipindahkan ke sekolah lain.

“Sebenarnya, kami tidak menentang perpindahan guru, tetapi kerana keadaan wabak belum stabil, dan banyak guru baru menguasai kaedah pengajaran dalam talian di sekolah asal, jika mereka bertukar ke sekolah lain, mereka harus menyesuaikan diri lagi,” katanya seperti dilapor portal berita Cina itu pada 14 Januari lalu.

Tegasnya, jika langkah ini dari Kementerian Pendidikan, beliau percaya ruang lingkupnya tidak terbatas pada SJKC sahaja bahkan semua sekolah juga terjejas.

Beliau telah memaklumkan kepada Timbalan Menteri Pendidikan I, Datuk Dr Mah Hang Soon mengenai pandangan sekolah dan guru-guru yang terlibat di pelbagai tempat serta kesulitan yang mungkin dihadapi dari tindakan ini.

Bee Khim juga berjanji bahawa sekolah akan berunding dengan jabatan-jabatan yang berkaitan berkenaan isu ini.

Sementara itu, Hang Soon pula menegaskan telah mengarahkan pegawai jabatan berkaitan untuk mengumpulkan maklumat dan memahami sebab-sebab perpindahan guru.

Tindakan itu selepas mendapat maklum balas dari KKGGBM dan Majlis Pengelola Sekolah Cina berhubung perkara berkenaan.

“Jabatan dari Kementerian Pendidikan yang berkaitan telah menghubungi Jabatan Pendidikan Kuala Lumpur untuk membincangkan masalah ini,” katanya.

Beliau turut memberitahu Oriental Daily akan membincangkan hal pemindahan guru ini dengan Pengarah Pendidikan dan pihak lain untuk memastikan dasar yang dilaksanakan tidak mempengaruhi operasi normal sekolah dan mesti memenuhi kehendak keadaan khas semasa.


Warga emas 60 tahun ke atas boleh terima vaksin secara ‘walk in’

KUALA LUMPUR, 5 Zulhijjah 1442H, Khamis – Individu berusia 60 tahun ke atas di Kuala Lumpur dan Selangor boleh mendapatkan vaksin COVID-19 secara terus (walk-in) di pusat pemberian vaksin (PPV) bermula hari ini.

Menteri Kesihatan, Datuk Seri Dr Adham Baba berkata, tindakan itu diambil setelah pihaknya mendapati terdapat individu berusia 60 tahun ke atas masih belum mendapatkan suntikan vaksin COVID-19.

“Projek rintis di Selangor kepada individu berusia lebih 50 tahun dan untuk mendapatkan vaksin secara ‘walk in’ kerana ada lagi data menunjukkan (individu) berumur 60 tahun belum dapat vaksin,” katanya seperti dilapor media tempatan hari ini.

Dalam pada itu, beliau berkata, kaedah pemberian vaksin secara terus untuk mereka berusia 60 tahun akan dikembangkan ke negeri lain.

Katanya lagi, PPV industri boleh melaksanakan vaksinasi 24 jam jika mereka mahu melaksanakan suntikan di Selangor, Kuala Lumpur dan Seremban.

“Ini inisiatif untuk memastikan proses vaksinasi di Selangor, Kuala Lumpur atau Greater Lembah Klang dapat ‘wrap up’,” katanya.


Kerajaan, SPR bincang SOP ketat PRK Batu Sapi

KUALA LUMPUR, 10 Rabiulawal 1442H, Selasa – Kerajaan akan berbincang bersama Suruhanjaya Pilihan Raya (SPR) mengenai prosedur operasi standard (SOP) yang lebih ketat bagi Pilihan Raya Kecil (PRK) Parlimen Batu Sapi yang bakal diadakan 5 Disember ini.

Menteri Kanan (Kluster Keselamatan), Datuk Seri Ismail Sabri Yaakob berkata, SOP itu perlu dibentangkan bagi menjamin kesihatan penduduk Batu Sapi yang akan keluar mengundi.

“Kami akan memanggil SPR hari esok atau lusa dan akan membentangkan SOP yang lebih ketat bagi menjamin kesihatan penduduk Batu Sapi untuk keluar mengundi.

“Kami tak boleh menahan sesiapa daripada keluar mengundi kerana Perlembagaan Persekutuan memberikan hak kepada setiap rakyat untuk mengundi.

“Jadi SPR akan keluarkan SOP supaya boleh mengurangkan pergerakan dan kontak antara individu sepanjang tempoh PRK,” katanya dalam sidang media perkembangan Perintah Kawalan Pergerakan Pemulihan (PKPP) di sini hari ini.

Ismail Sabri turut berkata, kerajaan tidak mempunyai kuasa untuk menghalang sebarang pilihan raya diadakan, termasuk PRK Batu Sapi memandangkan ia di bawah kuasa SPR.

“Sekali lagi ingin saya jelaskan, ia (pilihan raya) bukan di bawah kuasa kerajaan untuk menentukan (kerana ia) di bawah Perlembagaan (Perkara 150 Perlembagaan Persekutuan) dan kuasa SPR,” kata Ismail Sabri.

Kerusi Parlimen Batu Sapi kosong berikutan kematian penyandangnya Datuk Liew Vui Keong dari Parti Warisan Sabah pada 2 Oktober lepas.

SPR menetapkan pada 23 November sebagai hari penamaan calon bagi PRK itu dan pengundian awal pada 1 Disember.

Batu Sapi mempunyai seramai 32,962 pengundi termasuk 672 anggota tentera dan 1,138 anggota polis.

Berkenaan ‘weekend husband’ atau ‘weekend wife’ yang bertemu seminggu sekali membabitkan kawasan Perintah Kawalan Pergerakan Bersyarat (PKPB), Ismail Sabri berkata, mereka boleh merentas negeri tetapi perlu mendapatkan kebenaran daripada pihak polis terlebih dahulu.

“Orang ramai boleh rujuk laman sesawang Majlis Keselamatan Negara (www.mkn.gov.my) yang mempunyai butiran mengenai SOP, peraturan serta cara-cara memohon kebenaran daripada pihak polis dan sebagainya,” katanya.

Sementara itu, berkaitan SOP perayaan Deepavali yang bakal disambut 14 November ini, Ismail Sabri berkata, kerajaan akan membuat keputusan mengenainya minggu ini sebelum diumumkan.

Berhubung pengecualian caj RM1 di semua mesin juruwang automatik (ATM) bagi pengeluaran wang mesin MEPS, Ismail berkata, setakat ini ia masih diteruskan dan hanya Kementerian Kewangan yang akan memutuskan tarikh pengecualian itu ditamatkan. – Bernama


Guru tak perlu jalani ujian saringan COVID-19

KUALA LUMPUR, 28 Jamadilawal 1442H, Selasa – Guru yang akan mula bertugas di sekolah pada sesi persekolahan 20 Januari ini tidak perlu menjalani ujian saringan COVID-19 namun perlu mematuhi prosedur operasi standard (SOP) yang ketat bagi mengekang penularan pandemik itu.

Menteri Kanan Pendidikan Dr Mohd Radzi Md Jidin berkata beliau yakin pematuhan SOP yang ketat dariapda semua pihak mampu mengurangkan risiko penularan COVID-19 serta memastikan pelaksanaan pengajaran dan pembelajaran (PdP) berlangsung dalam keadaan selamat.

“Kapasiti sistem kesihatan sedia ada yang tidak mencukupi dan terhad juga tidak membolehkan pelaksanaan ujian saringan COVID-19 dalam kalangan guru, justeru pematuhan SOP yang ketat adalah amat penting,” katanya pada sidang media Pengoperasian Institusi Pendidikan Di Bawah KPM di sini hari ini.

Beliau berkata guru yang mempunyai masalah kesihatan dan berisiko tinggi boleh berbincang dengan pihak pengurusan sekolah bagi membolehkan mereka mengajar secara dalam talian.

“Mereka perlu sertakan surat khas daripada doktor bagi menerangkan masalah kesihatan yang dihadapi untuk diteliti dan dipertimbangkan oleh pihak pengurusan sekolah masing-masing,” katanya. – Bernama


Raja Maghribi enggan hadir Sidang Kemuncak Liga Arab di Algeria

RABAT, 6 Rabiulakhir 1444H, Selasa – Maghribi memaklumkan, Raja Mohammed VI, tidak akan menghadiri Sidang Kemuncak Liga Arab ke-31 (Arab Summit), yang akan bermula hari ini di negara jiran Algeria, lapor Agensi Berita Anadolu.

Menteri Luar, Nasser Bourita, tidak memberikan apa-apa sebab bagi ketidakhadiran Raja dalam Sidang Kemuncak dua hari itu.

“Raja Maghribi telah memberi arahan kepada delegasi kami untuk meneruskan kerja walaupun beliau tidak hadir,” kata Nasser kepada saluran Arab Saudi, Al-Arabiya.

Ketegangan kembali berlaku antara kedua-dua negara Afrika Utara pada hari Sabtu, selepas saluran televisyen Algeria menggunakan peta yang dilihat sebagai ‘salah’ oleh Maghribi semasa mesyuarat persiapan di kalangan Menteri Arab.

Mengakui kesalahan, saluran Algeria menyatakan penggunaan peta itu sebagai ‘kesilapan teknikal’ dan memohon maaf.

Nasser, bagaimanapun, berkata penjelasan Algeria ‘tidak meyakinkan’ buat Maghribi.

Algeria dan Maghribi adalah pesaing serantau, dengan hubungan mereka tegang di wilayah Sahara Barat yang dipertikaikan.

Tahun lalu, Algeria memutuskan hubungan diplomatik dengan Maghribi, menuduh Rabat mempunyai ‘kecenderungan bermusuhan,’ satu tuduhan yang dinafikan oleh pihak berkuasa Maghribi.

Sidang Kemuncak Liga Arab yang dihoskan Algeria pada 1 dan 2 November kali ini antaranya akan membincangkan agenda pengukuhan tindakan bersama Arab untuk menghadapi cabaran semasa serantau dan antarabangsa, isu Palestin, jaminan makanan dan kerjasama politik dan ekonomi. – Agensi


Masjid, surau, musalla sekitar kawasan PKPD ditutup: MAIK

KOTA BHARU, 21 Rabiuakhir 1442H, Isnin – Majlis Agama Islam dan Adat Istiadat Melayu Kelantan (MAIK) mengarahkan kesemua masjid, surau dan musalla di kawasan sekitar Madrasah Ad-Diniah Al Falahiah di Pasir Puteh yang dikenakan Perintah Kawalan Pergerakan Diperketatkan (PKPD), ditutup.

Yang Dipertua MAIK Tengku Tan Sri Mohamad Rizam Tengku Abdul Aziz berkata pada masa sama, arahan pelaksanaan penutupan masjid, surau dan musalla yang terletak dalam kawasan Kluster Mengketil dan Istana Negeri Kubang Kerian juga masih berkuat kuasa hingga ke suatu tarikh yang akan diumumkan kelak.

Beliau berkata bagaimanapun, empat jajahan iaitu Kota Bharu, Pasir Mas, Tanah Merah dan Machang masih dibenar mengadakan solat Jumaat, fardu dan aktiviti di masjid dan surau, tertakluk kepada prosedur operasi standard (SOP) berkuat kuasa hari ini hingga 20 Disember.

“Bagi jajahan Bachok, Tumpat, Pasir Puteh, Kuala Krai, Jeli dan Gua Musang, solat Jumaat, fardu dan aktiviti di masjid serta surau dibenarkan sebagaimana garis panduan Perintah Kawalan Pergerakan Pemulihan (PKPP) yang sudah diumumkan kerajaan.

“Perkara ini juga telah mendapat perkenan Sultan Muhammad V dan Yang Dipertuan bagi Negeri Kelantan sebagai Ketua Agama Islam sebagaimana peruntukan Perkara 6 (1) Undang-undang Perlembagaan Tubuh Kerajaan Kelantan bagi membendung COVID-19 di negeri ini,” katanya dalam kenyataan hari ini.

Tengku Temenggong Kelantan itu juga berkata MAIK amat mengharapkan kerjasama semua pihak dalam melaksanakan ketetapan tersebut.

“Bersama-samalah kita istiqamah dan yakin selain terus berdoa agar segala usaha dan langkah yang diambil akan diperkenankan oleh Allah SWT supaya wabak COVID-19 yang sedang mengancam negeri dan negara pada masa ini segera berakhir dan diangkat oleh-Nya,” katanya.

Setakat semalam, Kelantan merekodkan lapan kluster dengan Kluster Mengketil mencatatkan jumlah kumulatif tertinggi sebanyak 87 kes, diikuti Kluster Huma yang bermula di Madrasah Ad-Diniah Al-Falahiah dengan 57 kes positif. – Bernama


Segera lapor polis jika sertai skim pelaburan ‘Xfox Mix Biz’

BANGI, 23 Rabiulawal 1445H, Isnin – Polis Diraja Malaysia (PDRM) menggesa individu yang menyertai skim pelaburan ‘Xfox Mix Biz’ untuk tampil segera membuat laporan di mana-mana balai berhampiran.

Ini selepas Jabatan Siasatan Jenayah Komersil (JSJK) menerima satu laporan polis daripada seorang pengadu yang mendakwa nama dan logo syarikatnya digunakan bagi mempromosikan skim pelaburan ‘Xfox Mix Biz’.

Pengarah JSJK, Datuk Seri Ramli Mohamed Yoosuf berkata, pengadu menafikan pengetahuan mahupun pembabitan syarikatnya dengan skim pelaburan itu.

“Berdasarkan semakan, setakat ini tiada laporan polis diterima daripada mana-mana individu yang menjadi mangsa skim tersebut.

“Sehubungan itu, pihak PDRM menggesa individu-individu yang telah menyertai skim pelaburan ‘Xfox Mix Biz’ untuk segera tampil membuat laporan polis di mana-mana balai polis berhampiran,” katanya dalam kenyataan, hari ini.

Dalam usaha membendung sindiket penipuan sebegini, Ramli turut mengingatkan masyarakat untuk tidak terpedaya dengan promosi pelaburan yang menjanjikan keuntungan terlalu lumayan dalam masa singkat.

“Semakan terperinci dengan agensi-agensi kerajaan yang berkaitan perlu sentiasa dilakukan sebelum mengambil keputusan untuk menyertai skim pelaburan tertentu.

“Dapatkan nasihat serta maklumat lanjut dari sumber-sumber rasmi seperti National Scam Response Center (NSRC) di talian 997, portal Semak Mule, Alert List Bank Negara Malaysia (BNM) dan Security Comission (SC) sebelum membuat keputusan untuk menyertai skim pelaburan yang meragukan,” katanya.


Pemuda ISMA buat laporan, minta polis siasat Ronnie Liu

BANGI, 4 Rabiulawal 1442H, Rabu – Polis Diraja Malaysia (PDRM) digesa menyiasat pemimpin DAP, Ronnie Liu kerana memuat naik satu kenyataan menghina institusi diraja.

Terdahulu, Ronnie memuat naik satu hantaran Facebook mengenai keadaan di Thailand yang mengadakan demontrasi terhadap rajanya – yang seolah-olah menghasut rakyat untuk turut berbuat demikian.

“Sekarang di Bangkok. Mereka (rakyat Thailand) mengatakan tidak kepada raja,” menurut hantaran Ronnie yang turut memaparkan tiga keping gambar demontrasi di negara itu.

Bagaimanapun, hantaran berkenaan telah dipadamkan oleh Ronnie, namun sempat ditangkap layar netizen dan memviralkan posting berkenaan di media sosial.

Susulan itu, satu laporan polis telah dibuat Pemuda Ikatan Muslimin Malaysia (ISMA) diketuai Jawatankuasa Gerakan Massa, Soufi Anual dan Jawatankuasa Hubungan Luar, Luqman Abd Hamid di Balai Polis Bandar Baru Bangi, hari ini.

Soufi berkata, laporan polis itu dibuat bagi menuntut pihak polis menyiasat niat Ahli Jawatankuasa Tertinggi Pusat (CEC) DAP itu.

“Posting berkenaan dilihat menghasut rakyat supaya memberontak terhadap pemerintahan Seri Paduka Baginda Yang di-Pertuan Agong dan menggambarkan perkara berkenaan perlu berlaku di Malaysia.

“Saya membuat laporan ini supaya pihak berkuasa dapat menyiasat niat di sebalik posting berkenaan dan mengenakan hukuman yang berat kepada semua dalang yang telah banyak kali menggerakkan cubaan menjatuhkan institusi raja di Malaysia,” katanya.

Semalam, Armada Malaiyu Malaysia – NGO di bawah Pertubuhan-Pertubuhan Pembela Islam (PEMBELA) – turut membuat laporan di Balai Polis Dang Wangi, meminta pihak berkuasa menyiasat tindakan Ronnie Liu itu.


Papan iklan bahasa Cina sudah diturunkan: Annuar Musa

BANGI, 18 Muharram 1442H, Ahad – Satu papan iklan mengutamakan bahasa Cina yang terletak berhampiran pusat beli-belah, Mid Valley, Kuala Lumpur, yang dikecam baru-baru ini telah diturunkan.

Perkara itu dimaklumkan Menteri Wilayah Persekutuan, Tan Sri Annuar Musa dalam satu ciapan di laman Twitternya.

Beliau menegaskan, semua papan iklan di Wilayah Persekutuan perlu mengutamakan bahasa kebangsaan iaitu bahasa Melayu.

“Billboard ini telah diturunkan. Semua papan iklan di Wilayah Persekutuan mesti mendaulatkan bahasa kebangsaan. Bahasa Jiwa Bangsa,” tegasnya.

Terdahulu, tular papan iklan sebuah firma penasihat kewangan dan perbankan yang dipenuhi tulisan berbahasa Cina, dan hanya sedikit penggunaan bahasa Melayu hingga mencetuskan kritikan dalam kalangan netizen di media sosial.

Difahamkan, papan iklan itu sudah lama dipasang – berikutan Facebook SBH Advisory Firm pernah memuat naik status mengenai papan iklan berkenaan pada 9 Jun 2020.


Cahaya di surau menarik hati saya

“DALAM tahun 2000an, kami di sini masih tiada elektrik. Hanya di surau ini sahaja yang ada lampu, kerana ada bekalan generator.” – ujar Ustaz Syukri Yahya kepada kami.

“Oleh kerana hanya surau sahaja yang ada elektrik, jadi cahayanya sentiasa menarik saya untuk datang ke surau dan saya seronok kerana di surau ada orang sedang belajar mengaji.”

Tambah beliau: “Walaupun ibu bapa saya belum memeluk agama Islam, tetapi saya yakin mereka akan mengucapkan Syahadah suatu hari nanti.”

Inilah kisah Ustaz Syukri yang telah dianugerahkan Ikon Pelajar Mualaf sempena Majlis Istiadat Konvokesyen kali ke-3 Program Pensijilan Majlis Agama Islam Negeri Sembilan (MAINS).

Walaupun baru memeluk Islam pada 2016, namun semangat dan kecekalan Ustaz Syukri untuk belajar dan menyebarkan agama Islam di kalangan Orang Asli di Kuala Mu sangat menginspirasikan kami.

Semoga dengan anugerah ini dapat menguatkan lagi semangat anak muda seperti beliau memberi manfaat buat ummah.

Yayasan Ikhlas


Syria berang rejim Israel tembak mati bekas Ahli Parlimen

KAHERAH, 10 Rabiulawal 1443H, Ahad – Syria mendakwa tentera haram Israel menembak mati bekas Ahli Parlimen Syria, Medhat Al-Saleh yang telah menghabiskan masa 12 tahun penjara di negara pengganas itu.

Agensi berita negara Syria SANA mengatakan, Saleh ‘meninggal dunia selepas Israel menyasarkan tembakan terhadap beliau ketika pulang ke rumah’ semalam di Ain al-Tineh, sebuah kampung di Syria berhampiran Bukit Golan yang diduduki Israel.

Kerajaan Syria mengecam ‘tindakan jenayah pengecut itu’.

Jurucakap tentera Israel bagaimanapun mengatakan tentera tidak mengulas laporan asing.

Kerajaan berkata, Saleh telah menghabiskan masa selama 12 tahun penjara di Israel selepas dipenjarakan pada 1985 atas tuduhan ‘menentang’ pihak berkuasa Israel.

Beliau kemudiannya berkhidmat di Parlimen Syria. – Agensi


Kerajaan perlu teguh, konsisten hapus premis kemungkaran: PEMBELA

BANGI, 23 Syawal 1442H, Jumaat – Pertubuhan-Pertubuhan Pembela Islam (PEMBELA) berharap kerajaan teguh dan konsisten menghapuskan segala kegiatan premis mungkar di negara ini.

Menyuarakan keinginan itu, Naib Pengerusi PEMBELA, Ustaz Masridzi Sat menegaskan, pendiri-pendiri kemungkaran kuat atas sikap pihak berkuasa sendiri yang sanggup menjadi pengkhianat dengan terus memberi lesen dan sokongan kepada mereka.

“Jangan satu menteri bagi ubat, satu menteri bagi racun. Negara perlu dibersihkan dari sebarang kegiatan maksiat dan mungkar agar bala wabak COVID-19 ini diangkat oleh Allah SWT.

“Bekerjalah kerana iman dan takwa kepada Allah SWT. Jangan masa lafaz dalam sumpah ketika dilantik jawatan bunyi lain, bila buat tindakan lain pula jadinya,” katanya dalam satu kenyataan ringkas, hari ini.

Kenyataan yang dimuat naik di akaun Facebook itu dipercayai mengulas mengenai isu operasi kilang minuman keras yang hangat diperkatakan baru-baru ini.

Terdahulu, Majlis Keselamatan Negara (MKN) memutuskan semua kilang minuman keras di seluruh negara diarah tutup serta-merta sepanjang tempoh sekatan pergerakan penuh fasa pertama.

Menteri Kanan (Keselamatan), Datuk Seri Ismail Sabri Yaakob berkata, walaupun kebenaran beroperasi diberikan kepada kilang-kilang yang berasaskan makanan dan minuman, namun ia hanyalah untuk keperluan asas.

“Oleh yang demikian, kilang minuman keras tidak termasuk dalam kategori keperluan asas,” katanya.

Meskipun begitu, Dewan Perdagangan dan Industri Antarabangsa Malaysia (MICCI) beranggapan tidak sepatutnya wujud diskriminasi oleh pihak berwajib ketika memutuskan sektor mana yang perlu dibenar beroperasi sepanjang penutupan penuh.

Pengarah Eksekutif MICCI, Shaun Cheah berkata, meski dewan itu membenarkan pengambilan minuman beralkohol dan gula tinggi secara bertanggungjawab, tidak sepatutnya wujud “diskriminasi dari segi definisi mahupun sentimen”.


Kerajaan akan bentang kertas putih Dasar Gaji Progresif

KUALA LUMPUR, 5 Rabiulakhir 1445H, Jumaat – Kerajaan akan membentangkan kertas putih mengenai dasar gaji progresif di Dewan Rakyat, kata Menteri Ekonomi, Rafizi Ramli.

Dalam jawapan bertulis di Parlimen, Rafizi berkata, beberapa elemen kritikal juga telah dikenal pasti untuk dilaksanakan dalam dasar itu, seperti pelaksanaan sukarela yang memfokuskan kepada syarikat tempatan khususnya dalam kalangan perusahaan mikro, kecil dan sederhana (PKS).

Perkara ini, katanya, adalah penting kerana sebahagian besar daripada mereka yang berpendapatan rendah adalah mereka dalam sektor PKS.

“Kertas putih mengenai cadangan dasar gaji progresif akan dibentangkan di Parlimen dan saya mengalu-alukan sebarang input atau cadangan daripada ahli Parlimen semasa pembentangan kertas kerja itu (tidak lama lagi).

“Input yang diberikan oleh Ahli Parlimen sudah pasti akan membantu kementerian dalam melaksanakan dasar gaji progresif, yang dijangka meningkatkan pendapatan dan membantu pekerja menangani cabaran kos sara hidup,” katanya seperti dilapor media tempatan.

Rafizi berkata demikian sebagai maklum balas kepada Rodiyah Sapiee (GPS-Batang Sadong) mengenai elemen kritikal yang diambil kira untuk melaksanakan dasar gaji progresif.

Sementara itu, beliau berkata, garis panduan gaji bagi setiap sektor dan kategori pekerjaan akan dikeluarkan dan majikan yang membayar gaji berdasarkan garis panduan itu layak mendapat insentif kerajaan.

Tambahnya, pelan tindakan juga akan dirangka bagi memastikan jumlah pekerja asing tidak melebihi 15 peratus daripada jumlah tenaga kerja.

“Matlamat kerajaan adalah untuk menjadikan pekerja tempatan lebih berdaya saing melalui pelaksanaan dasar itu dan ini boleh dicapai melalui peningkatan produktiviti dan gaji, serta program peningkatan kemahiran dan latihan semula yang berterusan.

“Justeru, ini (dasar) juga secara tidak langsung mengurangkan pergantungan majikan kepada pekerja asing.

“Pelaksanaan mekanisme levi berbilang peringkat dan inisiatif untuk menggalakkan automasi dan mekanisasi juga akan membantu mengurangkan pergantungan kepada pekerja asing,” katanya.

Dasar gaji progresif yang diumumkan oleh kerajaan bertujuan untuk meningkatkan gaji pekerja dan mencapai pengagihan pendapatan yang lebih adil.

Dasar itu bagaimanapun tidak dimasukkan dalam Bajet 2024 yang dibentangkan Perdana Menteri, Datuk Seri Anwar Ibrahim Jumaat lalu.

Ini sekali gus menimbulkan persoalan pihak tertentu, khususnya selepas Rafizi dilaporkan berkata peruntukan kewangan untuk dasar itu akan dimasukkan dalam Bajet 2024.

Rafizi sebelum ini berkata, dasar itu dijangka dilaksanakan pada April atau Mei tahun depan dan telah diluluskan di peringkat Kabinet.


Oleh Siti Hafidah Abd Ghaffar

BANGI, 20 Zulkaedah 1442H, Khamis – Ucapan tahniah diungkapkan MCA kepada Menteri Jabatan Perhubungan Antarabangsa Parti Komunis China, Song Tao sempena ulang tahun ke-100 penubuhan parti itu menimbulkan tanda tanya.

Pemerhati politik, Ustaz Sharipudin Abdul Kadir mempersoalkan sama ada hubungan MCA dengan kerajaan China bersifat hubungan ideologi.

“Kenapa MCA beria ucap tahniah 100 tahun penubuhan Parti Komunis China? Kita bimbang jika berkait ideologi komunis dan dijadikan dasar sekiranya MCA dapat memerintah Malaysia,” katanya ketika dihubungi Ismaweb.net hari ini.

Terdahulu sambil merakamkan ucapan tahniah, Naib Presiden MCA, Datuk Tan Teik Cheng berkata, sejak MCA dan Parti Komunis China menandatangani memorandum kerjasama dan pertukaran pada 18 Julai 2014, Jawatankuasa Hal Ehwal China MCA selalu menjadi salah satu unit dukungan utama antara parti.

Bahkan Teik Cheng mengimbas kembali seratus tahun Parti Komunis China yang mana parti itu berjaya memimpin China dan warganya untuk maju, selain terus membawa pembaharuan inovasi dalam semua aspek pembinaan negara.

Selain itu, katanya, parti juga berjaya mempromosikan pemodenan China dan mewujudkan kehidupan bahagia untuk rakyat yang menjadi contoh kepada semua negara lain.

“Sejak MCA dan Parti Komunis China menandatangani memorandum kerjasama dan pertukaran pada 18 Julai 2014, Jawatankuasa Hal Ehwal China MCA selalu menjadi salah satu unit dukungan utama antara parti.

“Melalui Pusat ‘Belt and Road’ di bawah jawatankuasa itu, pelbagai kerjasama dan pertukaran rancangan telah dilancarkan dan membuahkan hasil,” katanya dalam kenyataan pada 29 Jun.

Selain itu, Teik Cheng turut berharap, kedua-dua pihak akan terus mengekalkan kerjasama erat pada masa hadapan, sambil mengukuhkan hubungan yang akan menyatukan persahabatan antara Malaysia dan China.

Bagaimanapun, Ustaz Sharipudin menegaskan MCA adalah parti politik di negara ini, justeru perjuangan politik parti berasaskan perkauman itu seharusnya di bumi Malaysia.

Susulan perkembangan itu, beliau juga mengingatkan parti-parti politik Melayu dan Islam di negara ini bertindak bijak ketika mengadakan pemuafakatan politik dengan mana-mana parti bangsa Cina.

“Pada peringkat permulaan mereka boleh bersetuju dengan apa gagasan yang kita bawa itu amat terhad. Dalam pendidikan mereka menolak sistem pendidikan kebangsaan.

“Dalam ekonomi mereka sukar untuk kongsi dengan Bumiputera. Apa yang telah mereka perolehi menjadi milik mereka.

“Apa yang kita miliki mereka menuntut untuk dikongsi bersama kononnya atas nama keadilan bersama,” katanya.


PAS sambut baik keputusan UMNO calonkan Ismail Sabri sebagai PM

BANGI, 13 Ramadan 1443H, Jumaat – PAS menyambut baik keputusan UMNO bagi mengekalkan Datuk Seri Ismail Sabri Yaakob sebagai Perdana Menteri sekiranya parti itu menang lebih dua pertiga pada Pilihan Raya Umum ke-15 (PRU15) akan datang.

Setiausaha Agung PAS, Datuk Seri Takiyuddin Hassan berkata, partinya mendukung dan menyokong penuh kepemimpinan Ismail Sabri sebagai Perdana Menteri kesembilan, yang menggantikan Tan Sri Muhyiddin Yassin dari Parti Pribumi Bersatu Malaysia (PPBM) Ogos lalu.

“PAS juga mengharapkan agenda perpaduan yang dipelopori oleh beliau dapat diteruskan kerana ia terbukti telah berjaya mewujudkan kestabilan serta iklim politik yang baik dan harmoni di negara ini.

“Pendekatan ini pastinya akan terus disokong oleh semua pihak atas dasar bipartisan demi kebaikan negara,” katanya dalam kenyataan, hari ini.

Dalam pada itu, Takiyuddin berkata, PAS yakin Memorandum Persefahaman Transformasi dan Kestabilan Politik di antara kerajaan Persekutuan dengan pembangkang akan terpakai sehingga pembubaran Parlimen

Katanya, perjanjian itu akan membantu proses pemulihan negara di bawah kepimpinan Perdana Menteri dalam semua aspek termasuk kesihatan, ekonomi, sosial dan hidup serta kehidupan rakyat jelata.

Terdahulu, Majlis Kerja Tertinggi (MKT) UMNO yang bermesyuarat sebulat suara menamakan Ismail Sabri sebagai calon Perdana Menteri.

Mesyuarat dipengerusikan Presiden UMNO, Datuk Seri Ahmad Zahid Hamidi rata-rata mahu Perdana Menteri kesembilan itu meneruskan tampuk pemerintahan selepas PRU15 sekiranya Barisan Nasional (BN) menang.


Lawatan ke Arab Saudi sangat berjaya: Muhyiddin

RIYADH, 26 Rejab 1442H, Rabu – Perdana Menteri Tan Sri Muhyiddin Yassin menyifatkan lawatan rasmi empat hari ke Arab Saudi sebagai sangat berjaya.

“Ia sangat berjaya,” kata beliau semasa mengakhiri lawatan pada Selasa (Rabu di Malaysia).

Selain meningkatkan lagi hubungan Kuala Lumpur-Riyadh, lawatan itu juga membuahkan beberapa hasil positif untuk Malaysia.

Antara perkara penting yang dicapai adalah tambahan 10,000 kuota jemaah haji serta pemeteraian memorandum persefahaman (MoU) untuk memudahkan proses prapelepasan jemaah haji dan umrah dari Malaysia.

Perkara lain termasuk perbincangan mengenai kemungkinan Arab Saudi meningkatkan import minyak sawitnya daripada 318,000 tan bernilai RM900 juta tahun lepas kepada 500,000 tan dalam masa terdekat.

Bagi tambahan kuota haji, permohonan itu dibenarkan ketika Muhyiddin menghadap Putera Mahkota Arab Saudi Mohammed Salman Abdulaziz Al-Saud yang juga Timbalan Perdana Menteri dan Menteri Pertahanan negara itu di Istana Al-Yamamah di sini pada hari terakhir lawatan.

Malaysia menjadi negara pertama disenaraikan dalam inisiatif Perkhidmatan Jalan Makkah yang akan memudahkan proses prapelepasan jemaah haji dan umrah dari Malaysia.

“Sebelum ini hanyalah projek perintis. Melalui inisiatif ini, akan menjadi ciri tetap,” kata seorang diplomat.

Memorandum persefahaman mengenai inisiatif itu telah ditandatangani antara kedua-dua negara di istana berkenaan.

Susulan komitmen untuk meningkatkan hubungan ke tahap lebih tinggi, kedua-dua negara bersetuju menubuhkan Pusat Penyelarasan Arab Saudi-Malaysia untuk membuka jalan bagi perundingan dan tindakan lanjut secara berkala mengenai hal-hal kepentingan dan manfaat bersama.

“Kami tidak mahu bercakap dan bercakap tetapi tidak ada yang berlaku selepas itu. Kita akan mempunyai mekanisme berstruktur untuk diketuai bersama oleh menteri luar kedua-dua negara,” kata Muhyiddin. – Bernama


PBB rancang pakej baharu jayakan Perjanjian Bijirin Laut Hitam

ISTANBUL, 15 Safar 1445H, Jumaat – Pertubuhan Bangsa-Bangsa Bersatu (PBB) sedang merangka pakej sambil mengambil kira cadangan Turkiye yang akan menjadi asas kepada pembaharuan Perjanjian Bijirin Laut Hitam.

Menteri Luar Turkiye, Hakan Fidan berkata, pihaknya yakin usaha yang dilakukan bersama PBB selama ini mampu menghidupkan semula insiatif tersebut.

“Usaha yang dilakukan buat masa ini adalah untuk menyelesaikan isu diplomatik dan berharap perjanjian baharu itu akan kekal beroperasi untuk jangka masa yang lebih panjang,” katanya.

Pembaharuan semula dalam menjayakan insiatif tersebut merupakan agenda negaranya dan berharap peranan yang yang dilakukan mampu memberi keselamatan makanan global dan kestabilan rantau Laut Hitam.

“Saya mengulangi kepercayaan kami untuk meneruskan inisiatif ini yang akan memulihkan kestabilan kedua-dua kawasan Ukraine-Russia,” katanya.

Pada masa sama, Hakan berkata, pertemuan itu juga akan membincangkan perkembangan dan usaha di pihak Türkiye dan presiden negara itu dalam mewujudkan keamanan.

“Kami tidak pernah berputus asa dengan matlamat untuk menamatkan konflik ini melalui cara diplomatik.

“Kami juga mahukan keamanan dan kestabilan yang kekal diwujudkan di rantau kami, selain mengulangi harapan ini pada pertemuan dengan Lavrov, Isnin depan,” katanya.

Beliau bersedia untuk memberikan sokongan sepenuhnya dan akan terus bertindak sebagai fasilitator atau orang tengah apabila syarat yang diperlukan berjaya dipenuhi. – Agensi


MUIS seru umat Islam hulur bantuan kepada pejuang Palestin

BANGI, 22 Rabiulawal 1445H, Ahad – Majlis Ulama ISMA (MUIS) menyeru semua pemimpin negara Islam dan umatnya menghulurkan bantuan kepada perjuangan Mujahidin Palestin.

Pengerusinya, Datuk Ustaz Haji Zamri Hashim meminta umat Islam seluruh berdoa supaya Allah SWT memberikan kemenangan kepada para mujahidin dalam siri pertembungan kali ini.

“Mereka hakikatnya adalah wakil-wakil umat Islam meneruskan medan jihad, mengembalikan hak-hak mereka dan hak umat Islam yang dirampas.

“Mereka adalah pejuang yang menyelamatkan harga diri dan maruah umat Islam selama ini,” katanya dalam kenyataan, hari ini.

Pada pagi 7 Oktober, Gerakan Perjuangan Islam Palestin (Hamas) melakukan serangan besar-besaran ke atas Israel yang hampir tidak pernah berlaku dalam skala dan skopnya.

Hamas melancarkan roket dari Gaza dan menyusup masuk ke seluruh sempadan, di mana mereka terlibat dalam pertempuran di tujuh lokasi berbeza di selatan Israel.

Tentera Israel mendakwa, sekurang-kurangnya 26 askarnya telah terbunuh dalam serangan tersebut.

Menurut Hamas, serangan itu adalah tindak balas terhadap penghinaan berulang oleh peneroka haram Israel yang menceroboh Masjid al-Aqsa, Baitulmaqdis.

Dalam pertempuran kali ini, 256 penduduk Palestin termasuk 20 kanak-kanak terkorban dalam serangan Israel, manakala 1,788 termasuk 121 kanak-kanak dilaporkan cedera.


Elak PH kembali memerintah bertepatan dengan maqasid syarak

BANGI, 25 Zulhijjah 1442H, Rabu – Parti Barisan Jemaah Islamiah Se-Malaysia (BERJASA) berpandangan bahawa mengekalkan kerajaan sedia ada yakni Perikatan Nasional (PN) sehingga Pilihan Raya Umum ke-15 (PRU15) dan mengelakkan Pakatan Harapan (PH) daripada kembali memerintah adalah bertepatan dengan maqasid syarak.

Presiden BERJASA, Haji Zamani Ibrahim mendakwa, menyerahkan kembali negara kepada PH yang mana telah gagal memerintah selama 22 bulan akan menambahkan keparahan sedia ada.

Beliau menegaskan, negara mesti dibina semula melalui rentak politik yang segar yakni dengan barisan kepimpinan berwibawa, berprinsip dan berhikmah.

“Pemimpin yang ada sekarang adalah pemain politik yang gagal membina negara, jika tidak masakan situasi menjadi sebegini.

“Sewaktu sidang berjalan juga sudah terbukti, masih wujud Ahli Parlimen yang boleh kita katakan tidaklah bersungguh mana ingin memperbaiki polisi malah diam seribu bahasa, tidak kurang juga yang penuh emosi lantas akhirnya tidak memberi apa-apa impak yang kita harapkan,” katanya dalam kenyataan, hari ini.

Beliau berkata, di saat genting sebegini, Ahli Parlimen sewajarnya menumpukan kepada usaha menangani isu yang dihadapi rakyat di kawasan masing-masing.

“Semua perlu mengenepikan perbezaan sebaliknya bekerjasama menangani pengurusan COVID-19 ini.

“Dengan masalah pengangguran yang semakin meningkat, ekonomi yang tidak stabil, perniagaan yang banyak terjejas dan masalah sosial yang semakin hari meresahkan kita.

“Di manakah sebenarnya kualiti Ahli Parlimen di negara kita ini? Tidakkah mereka boleh berdiskusi secara tenang dan matang?,” katanya.

Sehubungan itu, beliau menegaskan, kerajaan PN mesti sentiasa mengutamakan agenda watan.

“Pemimpin parti sedia ada dan masih ikhlas serta benar-benar bersih mesti mengambil peranan untuk membina negara ini bersama-sama. Asas utama kepada kerjasama tersebut mestilah atas agenda mendaulatkan watan berteraskan Islam dan Perlembagaan.

“Usaha untuk menyatukan semua parti Melayu dan Islam adalah langkah yang mesti dilaksanakan.

“Keegoan parti tidak patut lagi menjadi resepi di dalam kerjasama antara parti. Kuasa muafakat yang jujur sahaja yang dapat menyumbang kepada keharmonian negara,” katanya.


Syor suntikan vaksin COVID-19 diberi kepada kepada guru kadar segera

BANGI, 8 Rejab 1442H, Sabtu – Ikatan Guru-Guru Muslim Malaysia (iGuru) mencadangkan supaya suntikan vaksin COVID-19 diberikan kepada guru dengan kadar segera, susulan pembukaan semula sesi persekolahan mulai 1 Mac ini.

Presidennya, Ustaz Mohd Azizee Hasan berkata, perkara itu penting bagi mengelakkan jangkitan virus serta menjamin keselamatan dan kesihatan guru ketika menjalankan tugas.

“Ini kerana aspek keselamatan dan kesihatan wajib menjadi keutamaan dalam memerangi COVID-19,” katanya dalam satu kenyataan hari ini.

Terdahulu, Menteri Kanan Pendidikan, Senator Datuk Dr Radzi Jidin pada Jumaat berkata, sesi persekolahan secara bersemuka yang ditangguhkan sebelum ini susulan peningkatan kes COVID-19 akan bermula pada 1 Mac.

Beliau berkata, keputusan itu membabitkan murid prasekolah, Tahun Satu dan Tahun Dua, sementara untuk Tahun Tiga hingga Enam sesi akan bermula pada 8 Mac.

“Pelajar sekolah menengah di negeri Kumpulan A akan hadir ke sekolah pada 4 April manakala pelajar sekolah menengah di negeri Kumpulan B pada 5 April, iaitu selepas tamat sesi peperiksaan Sijil Pelajaran Malaysia (SPM) 2020,” katanya.

Menyambut baik perkara itu, Ustaz Mohd Azizee berharap pengumuman itu dapat meredakan kerisauan ibu bapa terhadap anak-anak mereka yang belajar di rumah, terutama pra sekolah, tahun 1 dan 2 serta murid yang menduduki peperiksaan tahun ini.

Beliau berkata, langkah memulakan operasi persekolahan kepada murid pra sekolah dan tahap 1 adalah pratikal, memandangkan mereka sukar mengikuti pembelajaran secara dalam talian.

Tambahan pula, katanya, terdapat ibu bapa yang bekerja dan tidak dapat membantu mengajar anak-anak di rumah.

“Pembukaan ini diharap dapat mengatasi isu keciciran murid-murid dari mendapat akses pendidikan dan menangani isu literasi dan numerasi.

“Program Transisi lebih berkesan dijalankan secara bersemuka kerana tidak semua ibu bapa dapat menjadi guru di rumah,” katanya.

Pada masa sama, Ustaz Mohd Azizee menasihatkan semua pihak terutama guru, ibu bapa dan murid-murid untuk saling bekerjasama dalam memastikan sesi persekolahan kelak berjalan dengan baik dalam norma baharu.

Katanya, perkara itu boleh dilaksanakan dengan pematuhan kepada prosedur operasi standard (SOP) yang ditetapkan oleh Kementerian Kesihatan Malaysia (KKM) dan Majlis Keselamatan Negara (MKN) serta disiplin yang tinggi.

“Semua warga guru perlu patuh kepada pekeliling dan garis panduan pelaksanaan pembukaan dan pengoperasian sekolah yang ditetapkan oleh Kementerian Pendidikan Malaysia (KPM) yang ditambah baik dari semasa ke semasa,” katanya.


Lubnan tak lagi terima pelarian Syria

BEIRUT, 28 Ramadan 1443H, Sabtu – Lubnan yang dilanda krisis tidak lagi mampu untuk menerima pelarian Syria tanpa bantuan, lapor Agensi Berita Xinhua memetik Menteri Buruh Lubnan Mustafa Bayram pada Jumaat.

“Lubnan tidak lagi mampu menanggung beban ini sendiri, tanpa sebarang bantuan,” kata Bayram dipetik Agensi Berita Nasional sambil menggesa Pertubuhan Bangsa-Bangsa Bersatu (PBB) memikul tanggungjawabnya.

Susulan mesyuarat jawatankuasa menteri mengenai pelarian Syria, Bayram menyatakan bahawa pelarian Syria boleh menerima bantuan tunai daripada PBB, serta sokongan untuk pendidikan, sewa, kemasukan ke hospital, dan pemanasan, sedangkan rakyat Lubnan perlu membayar sendiri perkhidmatan itu tanpa sebarang bantuan yang dianggap tidak adil bagi warga tempatan.

Menteri Hal Ehwal Sosial Lubnan Hector Hajjar menyebut beliau akan memberi taklimat kepada Pesuruhjaya Tinggi PBB untuk Pelarian mengenai keputusan jawatankuasa menteri.

Lubnan kekal sebagai negara yang menampung jumlah pelarian per kapita terbesar, dengan kerajaan menganggarkan seramai 1.5 juta pelarian Syria berada di negara itu. – Bernama


Pertahan Zahid, Anwar cakap tak serupa bikin konon antirasuah

BANGI, 18 Muharram 1445H, Sabtu – Tindakan Perdana Menteri, Datuk Seri Anwar Ibrahim mempertahankan timbalannya, Datuk Seri Ahmad Zahid Hamidi yang mengumumkan kelulusan geran hampir RM500,000 untuk persatuan belia di Terengganu bulan lalu sebagai bukan rasuah, disifatkan amat memalukan.

Ahli Parlimen Jerantut, Khairil Nizam Khirudin berkata, sikap itu adalah bertentangan dengan tatakelola yang dijanjikan Anwar sebelum ini, kononnya tiada pengumuman projek atau pemberian dibuat ketika kempen pilihan raya.

Apatah lagi, pengumuman Ahmad Zahid bersekali pujukan agar anak muda di Terengganu ikut gelombang biru dan merah jelas rasuah, katanya.

Beliau berkata, Anwar seharusnya mengarahkan Presiden UMNO itu segera bercuti susulan kenyataannya itu, bahkan Suruhanjaya Pencegahan Rasuah Malaysia (SPRM) juga perlu menyiasat pengumuman berkenaan.

“Secara jelas dalam pengumuman itu TPM1 menyebut, ‘itu baru saya, lepas ni Perdana Menteri (PMX) naik (Terengganu) dia akan top-up, dia akan tambah, asalkan pada 12 Ogos nanti, para belia mengikut gelombang biru dan merah yang ada di Terengganu’.

“Satu bentuk rasuah terang-terangan namun PMX dan SPRM mempertahankan tindakan itu,” katanya dalam kenyataan, hari ini.

Mengambil contoh di Singapura, Khairil yang juga Ketua Penerangan PAS berkata, Perdana Menteri Singapura, Lee Hsien Loong telah mengarahkan menteri pengangkutannya untuk bercuti selepas badan antirasuah berkuasa negara bandar itu melancarkan siasatan rasuah ke atasnya.

Menurut Lee, Biro Siasatan Amalan Rasuah (CPIB) telah memberi taklimat kepadanya mengenai kes yang telah didedahkan dan meminta kelulusannya untuk menjalankan siasatan rasmi terhadap Menteri Pengangkutan, S Iswaran.

“Apa yang kita lihat, di Malaysia Kerajaan Madani sebaliknya mempertahankan perasuah apatah lagi TPM1 juga berdepan 47 kes melibatkan Yayasan Akal Budi yang sepatutnya tidak diberi tempat dalam Kabinet.

“Ini satu contoh tatakelola yang sebenarnya tatakelaut dalam, cakap tak serupa bikin dan tanpa malu meneruskan propaganda kononnya mereka antirasuah tetapi sebaliknya merekalah yang terus mempertahan perasuah untuk kekal berkuasa,” bidasnya.

Sebelum ini, Ahmad Zahid dalam ucapan ketika program Sentuhan Kasih Desa di Terengganu mengumumkan tambahan peruntukan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Selain itu, beliau juga mengumumkan peruntukan sebanyak RM250,000 kepada Majlis Belia Terengganu dan RM200,000 bagi persatuan permotoran di negeri itu.


Peperiksaan SPM 2021 dilaksanakan pada 2022: Radzi

PUTRAJAYA, 25 Syawal 1442H, Ahad – Peperiksaan Sijil Pelajaran Malaysia (SPM) 2021 akan diadakan pada tahun depan, demikian umum Menteri Kanan Pendidikan Datuk Dr Radzi Jidin hari ini.

Beliau berkata ujian lisan dan amali sains bagi SPM 2021 akan diadakan pada Februari 2022 manakala peperiksaan bertulis pada Mac 2022.

Radzi berkata Kementerian Pendidikan (KPM) membuat keputusan itu setelah mengambil kira keadaan semasa dan cabaran yang perlu dilalui oleh calon SPM 2021.

“Pengalaman KPM mengurus SPM 2020 membolehkan kita menganjak tempoh atau tarikh peperiksaan 2021 ke 2022 dan yakin segala proses berkaitan dengan SPM 2021 akan berjalan lancar seperti yang dilaksanakan pada SPM 2020,” katanya pada sidang media secara maya mengenai pengoperasian sekolah. – Bernama


Kempen ‘Malaysia Sejahtera Tanpa Arak’ bukan sekadar atas kertas

Oleh Zuhayati Yazid

BANGI 6 Rejab 1443H, Selasa – Demi memastikan objektif tercapai, Sekretariat Kempen ‘Malaysia Sejahtera Tanpa Arak’ berhasrat untuk mengadakan pertemuan dengan Perdana Menteri, Datuk Seri Ismail Sabri Yaakob serta ketua-ketua agensi kerajaan dalam masa terdekat.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, pertemuan itu adalah bertujuan mendapatkan sokongan kerajaan dalam menjayakan kempen berkenaan.

Beliau berkata, pihak sekretariat masih menunggu masa yang sesuai untuk mengadakan pertemuan itu.

“Menerusi pertemuan tersebut, kita berharap Datuk Seri Ismail Sabri memberi sokongan dengan apa yang kita lakukan selain dapat merancang pelaksanaan berkesan ke arah Malaysia Sejahtera Tanpa Arak.

“Kita tidak mahu kempen ini sekadar dijayakan di atas kertas semata-mata, tetapi perlu ada pelaksanaan sebagai bukti kejayaan terhadap kempen yang dijalankan,” katanya kepada Ismaweb.net, hari ini.

Kempen dilancarkan pada 5 Februari lalu adalah anjuran bersama ISMA dan Yayasan Maghfirah, yang bukan hanya disasarkan kepada golongan muslim, tetapi juga untuk setiap lapisan masyarakat di negara ini.

Kempen itu turut mendapat sokongan beberapa badan bukan kerajaan (NGO) lain antaranya Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).

Mengulas lanjut, Mohd Noor Azib berkata, buat masa ini, pelbagai pihak mahu bekerjasama selain menyatakan sokongan mereka untuk menjayakan kempen yang berlangsung secara ‘gergasi’.

Atas sebab itu, pihaknya dalam usaha mewujudkan sekretariat kempen di peringkat pusat dan bersama-sama dengan NGO serta pemimpin masyarakat lain.

Pada masa sama, beliau turut merancang untuk melanjutkan tempoh kempen ke suatu tarikh yang belum ditetapkan memandangkan usaha itu mendapat sambutan hebat daripada orang ramai.

“Kita tidak menjangkakan respon rakyat terlalu padu malah belum sampai seminggu lebih 10,000 tandatangan petisyen berjaya dicapai sekali gus membuktikan maklum balas positif di atas penganjuran kempen ini.

“Kita juga bersetuju untuk melanjutkan lagi tempoh petisyen yang diadakan secara atas talian dan juga secara fizikal yang sepatutnya berakhir bulan depan ke suatu tarikh yang belum dimuktamadkan lagi,” katanya.

Katanya, satu pelan kebangsaan berhubung polisi umum bebas arak juga akan diwujudkan untuk dijadikan garis panduan jelas kepada masyarakat.

Beliau berkata, langkah itu penting memandangkan Malaysia sebuah negara Islam dan ditadbir oleh pemimpin yang majoritinya beragama Islam.

Justeru, Mohd Noor Azib berharap semua pihak bertanggungjawab dalam menjayakan kempen itu, selain dapat merealisasikan Malaysia mampu hidup aman tanpa arak.


MCMC kecewa penyedia platform media sosial lewat tangani akaun palsu

BANGI, 12 Syawal 1442H, Isnin – Suruhanjaya Komunikasi dan Multimedia (MCMC) kecewa dengan sikap pihak penyedia platform media sosial seperti Facebook, Twitter, Instagram, Whatsapp dan Telegram kerana tidak bertindak pantas terhadap laporan yang dikemukakan dalam menangani isu akaun palsu, khususnya bagi tujuan penipuan.

MCMC bimbang kelewatan tindakan berhubung perkara ini akan merencatkan usahanya dalam melindungi pengguna daripada akaun-akaun palsu, terutamanya yang menyamar dan menyalahgunakan identiti individu serta entiti lain sehingga menyebabkan kerugian wang ringgit.

Jabatan Komunikasi Korporat MCMC dalam satu kenyataan berkata, memandangkan platform berkenaan tidak dilesenkan kerana beroperasi di luar Malaysia, pihaknya sangat bergantung kepada tindakan yang dibuat oleh pihak penyedia platform.

“Justeru, MCMC menggesa pihak penyedia platform untuk lebih bertanggungjawab, responsif dan bertindak pantas terhadap setiap laporan yang dikemukakan oleh suruhanjaya.

“Dalam masa sama, pihak penyedia platform secara langsung mempunyai tanggungjawab bagi memastikan platform yang dihoskan pihak mereka adalah selamat kepada pengguna,” katanya, hari ini.

MCMC berkata, tindakan pantas yang diambil adalah penting dan perlu demi melindungi kepentingan serta keselamatan pengguna.

“Pihak MCMC sekali lagi ingin menasihatkan pengguna supaya berwaspada, kekal selamat dan menjadi seorang pengguna bertanggungjawab yang mengamalkan penggunaan internet berhemah.

“Elakkan daripada menjadi mangsa kepada akaun-akaun palsu dan menyalahgunakan rangkaian media sosial,” katanya.


Yayasan Ikhlas sumbang hampir suku juta kepada barisan hadapan Selangor

BANGI, 20 Jamadilakhir 1442H, Selasa – Yayasan Ikhlas meneruskan usaha membantu meringankan bebanan petugas barisan hadapan yang gigih berkhidmat dalam memerangi wabak pandemik COVID-19.

Menerusi misi bantuan terbaharu, sebanyak 5,000 peralatan perlindungan peribadi (PPE), 1,000 unit pelitup muka N95 dan ‘blood pressure monitor’ bernilai RM237,500 disumbangkan kepada petugas barisan hadapan di Selangor.

Penyerahan sumbangan telah disampaikan Pengerusi Lembaga Pemegang Amanah Yayasan Ikhlas, Prof Dr Zainur Rashid Zainuddin kepada Pengarah Kesihatan Negeri Selangor, Datuk Dr Shaari Ngadiman di Pusat Kuarantin dan Rawatan COVID Bersepadu (PKRCB) di MAEPS, Serdang.

“Datuk pengarah amat berbesar hati dengan sumbangan ini dan berbesar hati membawa kami menziarahi kompleks PKRC Bersepadu MAEPS yang sedang menampung seramai 5,200 pesakit.

“Hati ini cukup tersentuh dengan pengorbanan mereka yang bekerja siang dan malam untuk masyarakat dan negara,” katanya dalam kenyataan, hari ini.

Pada masa sama, Dr Zainur Rashid turut memaklumkan beliau memulakan amanah baharu untuk menerajui Lembaga Pemegang Amanah Yayasan Ikhlas secara rasmi hari ini.

“Mohon doa semua agar kami mampu untuk memberikan khidmat dan sumbangan yang terbaik buat agama, bangsa dan negara.

“Dengan motto ‘Peduli, Prihatin’, saya mengajak para dermawan, badan korporat dan orang ramai untuk terus menyokong misi-misi sebegini,” katanya.

Bagi mana-mana syarikat atau persendirian yang ingin menyumbang untuk misi Yayasan Ikhlas boleh melalui akaun Maybank 5628 3463 6228.


Musim umrah bagi jemaah luar ditutup hujung Syawal

RIYADH, 3 Syawal 1443H, Rabu – Arab Saudi telah menetapkan tarikh akhir musim umrah bagi jemaah yang datang dari luar negara itu.

Kementerian Haji dan Umrah memaklumkan bahawa musim umrah bagi mereka yang datang dari luar negara dengan visa umrah akan ditutup pada penghujung 30 Syawal.

Bagaimanapun, mereka yang datang dari luar Arab Saudi boleh meminta pemohon mengeluarkan visa umrah melalui platform elektronik yang diluluskan untuk perkhidmatan umrah bagi individu.

Pada masa sama, kementerian akan mengumumkan tarikh pendaftaran dan penyerahan haji tahun ini serta prosedur berkaitannya melalui saluran rasmi.

Terdahulu, kementerian itu turut menggesa orang ramai mengemas kini aplikasi Eatarmarna kepada versi terbaharu, atau memadamnya dan memuat turun semula untuk menyelesaikan masalah kemungkinan kerosakan, supaya boleh menempah permit umrah. – Agensi


Assad lulus Kabinet baharu Syria diketuai Arnous

DAMSYIK, 2 Muharram 1443H, Rabu – Presiden Syria, Bashar al-Assad dalam satu keputusan, semalam meluluskan Kabinet baharu yang diketuai oleh Hussein Arnous, kurang daripada dua minggu setelah beliau ditugaskan untuk membentuk pemerintahan baharu.

Pengumuman mengenai Kabinet dengan 21 anggota baharu itu diumumkan melalui laman Twitter oleh Presiden Syria, tanpa perubahan ketara daripada Kabinet sebelumnya yang diketuai oleh Imad Khamis.

Portfolio utama pertahanan, urusan luar negeri, urusan dalaman dan kewangan tetap tidak berubah daripada kerajaan sebelumnya, manakala wajah baharu diperkenalkan di Kementerian Maklumat, Urusan Sosial, Perdagangan Domestik dan Perlindungan Pengguna.

Menteri Maklumat baharu ialah Boutros Hallaq, yang juga memegang jawatan Naib Presiden di Universiti Damascus, menurut media tempatan.

Sementara itu, Amru Salem yang dilantik sebagai Menteri Perdagangan Domestik dan Perlindungan Pengguna sebelumnya memegang portfolio Menteri Komunikasi dan juga penasihat Presiden Assad.

Wajah baharu ketiga adalah Muhammad Seif al-Deen, yang dilantik sebagai Menteri Urusan Sosial.

Beliau sebelumnya memegang jawatan Timbalan Menteri Pekerjaan Awam dan Perumahan serta pengarah urusan sosial di kementerian yang sama.

Rombakan Kabinet berlaku hampir sebulan setelah Assad, yang dipilih kembali berkuasa dengan majoriti besar pada bulan Mei, mengangkat sumpah sebagai presiden untuk penggal keempat selama tujuh tahun.

Perlembagaan negara menghendaki Kabinet dibubarkan dengan berakhirnya tempoh presiden.

Ini adalah Kabinet kerajaan kedua yang diketuai oleh Arnous, seorang yang setia kepada diktator Assad, yang dilantik sebagai perdana menteri baru, menggantikan Imad Khamis, pada bulan Jun tahun lalu.

Arnous, 67, telah memegang jawatan penting kerajaan, termasuk gabenor wilayah Dayr al-Zawr yang bersempadan dengan Iraq dan wilayah Quneitra di selatan Syria. Pelantikan terakhirnya adalah Menteri Sumber Air.

Kerajaan baharu menghadapi tugas berat untuk menghidupkan kembali ekonomi negara dilanda perang selama bertahun-tahun yang ditaja oleh negara asing, melumpuhkan sekatan ekonomi dan masalah kewangan di negara jiran Lubnan. – Agensi


Barat-AS pendukung aparteid selagi sokong tindakan keji Israel

BANGI, 24 Rabiulawal 1445H, Selasa – Tun Dr Mahathir Mohamad menganggap kuasa Barat dan Amerika Syarikat (AS) adalah pendukung aparteid, pembunuhan besar-besaran dan jenayah terhadap kemanusiaan selagi mereka menyokong perbuatan keji rejim Israel di Palestin.

Beliau juga menyifatkan permusuhan lebih tujuh dekad di wilayah itu tidak akan berakhir berikutan reaksi kuasa besar Barat dan sekutunya, termasuk media adalah sangat ekstrem, taksub serta hipokrit.

Menurut bekas Perdana Menteri itu, daripada menjelaskan sebab sebenar konflik berlaku, Barat memilih meneruskan naratif palsu bahawa serangan ke atas Israel dibuat oleh pengganas, yang jelas ditujukan kepada Hamas, Hizbullah dan Iran.

“Dengan naratif sedemikian, mereka semai ketakutan dalam kalangan komuniti Barat, mendakwa ianya adalah serangan ke atas demokrasi dan manusia yang cintakan keamanan.

“Dengan itu, Amerika Syarikat menghalalkan bantuan ketenteraan kepada Israel untuk membalas serangan Palestin. Kesemua ini menyimpang jauh dari kebenaran,” katanya dalam kenyataan.

Mengungkap kebenaran sebenar, Dr Mahathir berkata, berdekad lamanya Israel melakukan jenayah perang, penyembelihan, pembunuhan besar-besaran dan kekejaman di luar akal manusia terhadap rakyat Palestin.

Tegasnya, tindakan itu bukanlah dilakukan hanya sekali lalu, sebaliknya dilaksana secara sistematik tanpa henti sepanjang tujuh dekad.

“Selain tanah Palestin yang dirampas Israel secara haram melalui perjanjian sehala dan perjanjian bersama bekas penjajah Palestin, pendatang Israel turut merampas tanah dan ladang milik Palestin secara paksa.

“Rakyat Palestin diusir keluar dari tanah mereka dan apa saja usaha untuk tuntut semula dari pihak berkuasa Israel dibalas dengan kekerasan dan disokong oleh pasukan keselamatan Israel, Israel Defence Forces (IDF),” katanya.

Bahkan, rakyat Palestin teruk ditekan, manakala wilayah Semenanjung Gaza dijadikan penjara terbuka.

Beliau berkata, apabila sesekali Palestin membuat serangan balas, mereka akan berdepan kekuatan penuh IDF yang dibekalkan senjata daripada kuasa besar khususnya AS.

“Episod kali ini tiada bezanya dari tindak balas Palestin sebelumnya melainkan kali ini lebih berfokus dan mendapat sedikit bantuan luar.

“Tetapi kuasa Barat dan sekutunya berterusan berbohong dengan naratif kononnya pertembungan ini adalah perbuatan yang dilaku pengganas, dengan mengabaikan fakta bahawa serangan ini dibuat oleh satu bangsa yang kebebasan mereka dicabuli dan hak ke atas tanah milik mereka dirampas secara paksa,” katanya.

Dr Mahathir berkata, kuasa Barat menolak pandangan bahawa serangan ini dibuat oleh perjuangan kemerdekaan yang melawan ketidakadilan rejim aparteid, yang terbabit dalam pembunuhan besar-besaran ke atas rakyat Palestin.

“Dengan itu, segala cubaan mencari titik tengah dan keadilan untuk Palestin menjadi satu usaha yang sia-sia.

“Di waktu yang sama, kita boleh menjangka Israel akan terus bebas melakukan pembunuhan sewenang-wenangnya tanpa menghiraukan undang-undang antarabangsa,” katanya.


Sindiket penipuan kerja: Satu memorandum akan dihantar kepada PBB

SEPANG, 8 Rabiulawal 1444H, Rabu – Pertubuhan Kemanusiaan Masyarakat Antarabangsa Malaysia (MHO) dan Pertubuhan Keprihatinan Jenayah Komuniti Malaysia (MCCC) akan membawa memorandum kepada Pertubuhan Bangsa-Bangsa Bersatu (PBB) untuk meminta campur tangan badan dunia itu terhadap isu tersebut.

Setiausaha Agung MHO Datuk Hishamuddin Hashim berkata memorandum itu akan diserahkan kepada pejabat PBB di Putrajaya Khamis ini.

Beliau berkata terdapat perkembangan positif dari Kemboja dan Laos dalam operasi menyelamatkan mangsa, namun situasi di Myanmar masih lagi buntu seakan-akan kerajaan negara itu tidak menghiraukan jenayah pemerdagangan manusia terhadap rakyat Malaysia.

“Di Kemboja dan Laos kita lihat ada penglibatan serius polis negara tersebut untuk menyelamatkan rakyat Malaysia.

“Malangnya sindiket itu kini membawa rakyat Malaysia di Kemboja dan Laos untuk diseludup ke Myanmar,” katanya.

Beliau berkata demikian kepada pemberita selepas menyambut ketibaan lima lagi rakyat Malaysia yang berjaya diselamatkan daripada sindiket itu di Laos.

Turut hadir Presiden MCCC dan juga bekas ketua polis negara Tan Sri Musa Hassan.

Musa berkata operasi menyelamatkan mangsa sindiket tersebut di Myanmar mengalami kesukaran dan mencadangkan Wisma Putra menghantar nota bantahan kepada kerajaan negara itu.

Selain itu, beliau berkata perkara itu harus dibawa ke Sidang Kemuncak ASEAN dan PBB yang merupakan platform tertinggi untuk mengetengahkan isu tersebut.

Beliau berkata Tabung Kemanusiaan telah dilancarkan oleh MCCC untuk menyelamatkan rakyat Malaysia yang masih terkandas, memandangkan pelbagai faktor seperti penginapan, logistik dan bayaran kompaun kepada imigresen di negara terbabit melibatkan kos yang tinggi.

Bagaimanapun, Musa berkata satu tabung khas perlu diwujudkan oleh kerajaan bagi membantu rakyat yang masih terkandas di negara-negara itu.

Sementara itu, seorang mangsa yang dikenali sebagai Tham berkata beliau tertipu dengan iklan kerja di media sosial yang menjanjikan gaji 7,000 yuan (RM4,568) sebulan, Mac lepas.

Katanya beliau menyedari ditipu apabila dibawa ke satu bangunan di wilayah Bokeo, Laos, serta ditahan oleh warga China yang mempunyai senjata.

“Mulanya kita diberitahu kerja di pusat panggilan tetapi sampai sana baru tahu kerja sebagai scammer (penipu). Kita dibawa ke bangunan yang masih tidak siap diubah suai dan pergerakan dikawal.

“Jika tidak dapat mencapai sasaran kita akan didenda seperti berlari 80 tingkat malah ada orang yang dipukul sehingga kaki patah dan kepala pecah,” katanya.

Tham berkata beliau bersama abangnya yang juga mangsa serta dua lagi individu, meminta supaya dilepaskan tetapi diberitahu perlu membayar 500,000 yuan seorang (RM326,587).

Katanya, dia bersama tiga orang lagi melarikan diri dengan bantuan orang tempatan dan bersembunyi, namun mendapati ada wang ganjaran sebanyak 1 juta yuan (RM653,175) ditawarkan untuk menangkap mereka.

Tham yang bersyukur dapat kembali ke pangkuan keluarga dengan selamat, mengucapkan terima kasih kepada kedutaan Malaysia di Laos, kerajaan Malaysia, polis, MHO dan MCCC yang tidak pernah berputus asa untuk membantu mereka pulang. – Bernama


PRU15 mungkin tidak boleh dilaksanakan tahun ini: Penganalisis

Oleh Ainul Illia Meor Suzurudin

BANGI, 12 Zulkaedah 1442H, Rabu – Bayangan Pilihan Raya Umum ke-15 (PRU15) diadakan selepas Belanjawan 2022 barangkali benar, kerana ia mungkin strategi Perdana Menteri untuk berdepan dengan cabaran getir politik yang dilalui kini, kata penganalisis politik.

Pun begitu, Dr Mazlan Ali berkata, hasrat mengadakan PRU pada tahun ini mungkin tidak boleh dilaksanakan memandangkan membubarkan Parlimen termasuk dalam kuasa budi bicara Yang di-Pertuan Agong.

Beliau berkata, Seri Paduka Baginda boleh untuk tidak bersetuju terhadap permintaan membubarkan Parlimen.

“Jika dilihat kepada titah Agong dan Majlis Raja-Raja Melayu baru-baru ini, antara inti pati utama yang dizahirkan adalah mengadakan sidang Parlimen segera dan menegaskan perlunya ada pentadbiran kerajaan yang stabil dan kukuh.

“Maka, jelas dilihat bahawa Agong dan Raja-Raja Melayu mahu supaya sidang Parlimen dibuka supaya undang-undang boleh dibahaskan agar ia lebih berkesan untuk berdepan dengan wabak COVID-19 yang mengancam rakyat dan ekonomi negara,” katanya ketika dihubungi Ismaweb.net, hari ini.

Mengulas mengenai hasrat pengukuhan kerajaan yang dizahirkan Seri Paduka Baginda, Dr Mazlan berkata, ia mungkin boleh ditafsirkan kepada beberapa kemungkinan.

Antara yang utama, katanya, adalah mewujudkan kerajaan perpaduan antara semua parti, selain mewujudkan satu kerajaan baru yang diterajui seseorang yang mendapat sokongan majoriti

“Maka, penyelesaian politik yang memerlukan kerjasama semua Ahli Parlimen mungkin sangat sesuai dalam situasi negara berdepan krisis pandemik ini, bukan satu PRU baru, yang mungkin akan menyukarkan negara.

“Ini kerana belum tentu PRU15 boleh menyelesaikan kemelut politik yang berpanjangan,” katanya.

Terdahulu, Ketua Parti Pribumi Bersatu Malaysia (Bersatu) Bahagian Ayer Hitam, Datuk Osman Sapian mendedahkan bahawa Tan Sri Mahiaddin Yassin memberi gambaran bahawa PRU15 akan berlangsung pada akhir tahun ini iaitu selepas Belanjawan 2022 dibentangkan.

Osman dilaporkan berkata, gambaran berkenaan diberikan Mahiaddin ketika mesyuarat Bersatu Johor yang berlangsung secara maya pada 16 Jun lalu.

Beliau bagaimanapun berkata, sekiranya musim hujan berlaku di kebanyakan negeri terutama di pantai timur disebabkan monsun timur laut pada ketika itu, tidak mustahil PRU15 akan ditunda sehingga awal tahun hadapan.

PRU15 juga, katanya, akan diadakan sekiranya kes baharu COVID-19 mencatatkan penurunan sebagaimana disasarkan kerajaan, selain berjaya membentuk imuniti kelompok 60 hingga 80 peratus penduduk yang telah divaksin di negara ini.


Tiada masalah OKU, bekas pesakit kanser terima vaksin

KUALA LUMPUR, 11 Rejab 1442H, Selasa – Tiada masalah bagi bekas pesakit kanser dan orang kurang upaya (OKU) menerima suntikan vaksin COVID-19, kata Timbalan Ketua Pengarah Kesihatan (Penyelidikan dan Sokongan Teknikal), Datuk Dr Hishamshah Mohd Ibrahim.

Beliau berkata, selain itu, mereka yang pernah menerima suntikan Bacillus Calmette Gurrain (BCG) bagi mencegah penyakit Tibi juga tidak mempunyai masalah untuk menerima suntikan vaksin COVID-19.

“Pejuang kanser ini kalau rawatan sudah selesai, dengan syarat rawatan terakhir tiga hingga enam bulan sebelum (dapat vaksin), mereka tiada masalah untuk menerima vaksin.

“Begitu juga golongan OKU, tiada masalah.

“Memang kami menggalakkan mereka terima vaksin kerana mereka golongan berisiko tinggi, selain orang yang menghidap diabetes, darah tinggi, sakit jantung, buah pinggang dan penyakit kronik lain,” katanya menerusi program Ruang Bicara bertajuk ‘Vaksin COVID-19 Fasa Pertama’ terbitan Bernama TV di sini malam tadi.

Bagaimanapun, beliau berkata, bagi golongan yang sedang mengambil ubat untuk merendahkan paras imuniti seperti pesakit kanser, mereka tidak dinasihatkan untuk menerima vaksin buat masa ini sehingga tamat rawatan.

Sementara itu, Dr Hishamshah menjelaskan setakat ini, tiada data jelas yang mengesahkan sesiapa yang menerima suntikan BCG sebelum ini terlindung daripada dijangkiti wabak COVID-19.

“Walaupun ada teori mengatakan ada perlindungan, tetapi dari segi data yang tepat, tiada.

“Kalau ada perlindungan melalui BCG dan sebagainya, ia tidak akan melindungi kita daripada COVID-19. Buktinya, ramai antara kita ada vaksinasi BCG, tetapi ramai juga yang dapat COVID-19,” katanya. – Bernama


Syarikat seludup masuk sisa elektronik dalam negara didakwa

BANGI, 13 Safar 1443H, Isnin – Sebuah syarikat buangan terjadual berpangkalan di Hong Kong yang terlibat dalam kes penahanan sebuah kontena oleh pihak berkuasa Malaysia pada Feb tahun ini (2021) telah didakwa dan disabitkan kesalahan oleh mahkamah Hong Kong kerana melanggar Waste Disposal Ordinance (WDO).

Ketua Pengarah Alam Sekitar Wan Abdul Latiff Wan Jaffar berkata, Union Fortune Limited didakwa di Mahkamah Majistret Fanling pada 14 Sept serta disabitkan kesalahan dan didenda sebanyak HKD13,000 (kira-kira RM7,000) kerana melanggar WDO.

“Sebuah kontena ditahan di Malaysia pada 21 Feb lalu oleh Jabatan Kastam Diraja Malaysia, hasil kerjasama dan perkongsian maklumat antara agensi penguat kuasa negara dan Hong Kong mengenai aktiviti pergerakan rentas sempadan secara haram.

“Kontena tersebut mengandungi bahan buangan terjadual sisa elektrik dan elektronik (e-waste) iaitu printed circuit boards (PCB) yang dikategorikan sebagai buangan terjadual dengan kod SW110 di dalam Jadual Pertama, Peraturan-Peraturan Kualiti Alam Sekeliling (Buangan Terjadual) 2005.

“PCB tersebut telah masuk ke Malaysia tanpa mendapat kelulusan dari Pihak Berkuasa Konvensyen Basel Malaysia iaitu Jabatan Alam Sekitar (JAS) dan diklasifikasikan sebagai pengimportan haram seperti yang termaktub dalam Artikel 9, Konvensyen Basel,”katanya.

Berdasarkan Konvensyen Basel mengenai kawalan pergerakan merentasi sempadan buangan berbahaya dan pelupusannya, negara pengeksport hendaklah mengemukakan notifikasi kepada negara pengimport dan mendapat kebenaran bertulis dari negara pengimport terlebih dahulu sebelum sebarang pergerakan merentasi sempadan dilaksanakan.

Susulan penahanan itu, Wan Abdul Latiff berkata, JAS telah mengeluarkan Notis Arahan di bawah Seksyen 31(1) dan Seksyen 37(1), Akta Kualiti Alam Sekeliling 1974 kepada syarikat pengimport dan mengarahkan kontena tersebut dihantar balik ke tempat asal iaitu Hong Kong.

“Kontena tersebut telah dihantar pulang pada 8 April dan disahkan tiba di Hong Kong pada 6 Mei lalu,”katanya

JAS juga telah menghantar satu notifikasi di bawah Artikel 9, Konvensyen Basel kepada Pihak Berkuasa Konvensyen Basel Hong Kong iaitu Environmental Protection Department (EPD) berkaitan pergerakan merentas sempadan.

EPD telah menjalankan siasatan terhadap Union Fortune Limited yang membawa kepada pendakwaan tersebut.

Wan Abdul Latiff berkata, sehingga kini JAS berjaya menahan sebanyak 151 kontena pengimportan haram buangan terjadual dengan 67 kontena daripadanya telah dihantar pulang.

“JAS akan meneruskan kerjasama di peringkat antarabangsa dalam menangani dan membanteras penghantaran bahan buangan terjadual secara haram ke dalam negara,” katanya. – Bernama


Pesilat Kristian bertudung kerana hormat warisan Melayu

BANGI, 10 Muharram 1444H, Isnin – Pesilat negara, Merrywati Manuil menjelaskan tindakannya memakai tudung pada penampilannya di Kejuaraan Pencak Silat Dunia Ke-19 di Ayer Keroh bulan lalu, adalah bagi menghormati seni warisan orang Melayu.

Meskipun Merrywati adalah penganut agama Kristian, pemenang pingat emas bagi Kategori Solo Kreatif Wanita itu berkata, sebagai seorang bukan Melayu, beliau sangat menghormati, mengagumi dan mencintai seni silat.

Beliau berkata, walaupun pemakaian tudung tidak diwajibkan ketika pertandingan, baginya ia bukan sahaja menutup aurat bagi wanita Melayu, bahkan nampak lebih sopan, kemas dan beradab.

“Banyak yang tertanya kenapa saya pakai tudung walaupun saya Kristian. Silat adalah warisan orang-orang Melayu.

“Saya sebagai orang bukan Melayu sangat menghormati, mengagumi dan mencintai silat,” katanya seperti dilapor Metro.

Pesilat dari Sabah itu berkata, keputusannya mengenakan tudung pada pertandingan itu tidak dipaksa oleh mana-mana pihak, namun sekadar melakukan dan mengikuti apa yang dipelajarinya.

“Semestinya tiada paksaan dari mana-mana pihak. Saya belajar ilmu orang Melayu, sudah tentu saya mengikuti dan melakukan apa yang saya pelajari.

“Semoga persoalan berkaitan memakai tudung ini terjawab. Aih jangan serius bah kita kita juga baini.

“Kalau orang Melayu ada Mat Kilau, saya orang Murut ada Aki Antanom,” katanya merujuk wira tempatan yang memimpin orang Murut menentang Syarikat Borneo Utara British (SBUB) satu ketika dahulu.

Merrywati adalah antara penyumbang tujuh emas skuad silat negara di kejohanan itu, sekali gus mencapai sasaran yang ditetapkan oleh Persekutuan Silat Kebangsaan Malaysia (Pesaka).


Isu Laut China Selatan: Kenapa masih nak runding? Jangan sampai tergadai begitu saja

BANGI, 26 Ramadan 1444H, Isnin – Kenyataan Perdana Menteri, Datuk Seri Anwar Ibrahim berhubung tuntutan bertindih China di Laut China Selatan dilihat sangat mengelirukan dan membimbangkan, kata Jurucakap Gagasan Bangsa, Aminuddin Yahaya.

Sebelum ini, Anwar memaklumkan, Petronas akan terus melaksanakan kerja-kerja cari gali minyak di kawasan sedia ada di Laut China Selatan, namun menjelaskan kerajaan masih terbuka untuk rundingan sekiranya China merasakan kawasan itu adalah wilayah mereka.

“Kenapa masih nak bincang dan berunding? Apakah PM mendapat penjelasan yang kurang tepat oleh Kementerian Luar? Adakah kerana PM terpesona dengan komitmen China untuk hantar lebih dari 360,000 pelancong ke Malaysia hingga ‘terpaksa’ buka pintu perbincangan?

“Bila ditekan, PM mengatakan kalau negara tidak mahu berbincang, adakah kita hendak berperang dengan China?

“Ini suatu jawapan yang sangat simplistik, kehabisan modal dan berjiwa lemah. Ketegasan bukan bermakna hendak berperang,” soal Aminuddin.

Beliau mempersoal makna rundingan dalam isu ini, kerana ia jelas dalam konteks perairan negara mengikut undang-undang antarabangsa.

“Hendak dirunding apa lagi? Yang kita bimbang apabila diadakan rundingan, nanti negara kita akan ditekan untuk memberikan hak China ke atas perairan tersebut dan akhirnya macam-macam tergadai begitu sahaja,” katanya.

Mengulas lanjut, Aminuddin turut menyifatkan kenyataan Anwar sebagai jawapan yang sangat simplistik atau kehabisan modal dan berjiwa lemah.

Justeru beliau menasihati Anwar supaya lebih berhati-hati dalam membuat kenyataan kerana mampu memberi kesan besar bukan sahaja kedaulatan negara tetapi dibimbangi mencetus huru-hara.

Pada masa sama, beliau menuntut jawapan situasi yang akan berlaku kepada Petronas yang merupakan sumber kewangan terpenting negara.

“Apakah operasi-operasinya akan terpaksa diberhentikan atau dikecilkan kerana hasil rundingan itu nanti? Apa impak kepada pendapatan dan kewangan negara?,” soalnya.


Qatar naikkan bantuan kepada RM1.5 bilion setahun untuk Semenanjung Gaza

DOHA, 20 Jamadilakhir 1442H, Selasa – Pemerintah Qatar mengumumkan akan menambah bantuan kewangan ke Semenanjung Gaza, daripada AS$240 juta (RM972 juta) kepada AS$360 juta (RM1.5 bilion) setahun.

Dana ini akan digunakan untuk membayar gaji pekerja, membantu keluarga yang memerlukan dan  mengendalikan stesen janakuasa untuk mengatasi krisis kemanusiaan yang semakin buruk di Semenanjung Gaza, kata pemerintah Qatar dalam satu kenyataan.

Pegawai kanan Qatar menegaskan bahawa solidariti dan sokongan antarabangsa untuk Gaza ‘saat ini lemah, tidak seperti sepuluh tahun yang lalu.’

Sejak tahun 2018, negara Teluk telah memberikan hibah kepada keluarga miskin di Gaza sebagai sebahagian daripada persefahaman gencatan senjata antara Israel dan kumpulan penentang di kawasan itu, yang berada di bawah pengepungan Tel Aviv yang ketat sejak pertengahan 2007.

Laporan Pertubuhan Bangsa-Bangsa Bersatu (PBB) yang dikeluarkan pada bulan Jun 2018 mendedahkan, 53 peratus daripada lebih dua juta penduduk Gaza hidup dalam kemiskinan dan 80 peratus bergantung pada bantuan antarabangsa.

Menurut Times of Israel, wakil Qatar, Mohammad Al-Emadi tiba di Semenanjung Gaza semalam untuk mengumumkan projek yang disokong oleh Doha.

Ketua Biro Politik Hamas, Ismail Haniyeh mengucapkan terima kasih kepada Qatar atas sokongan yang berterusan.

Beliau berkata: “Sokongan ini adalah lanjutan dari pendirian setia negara Qatar dalam meredakan pengepungan rakyat kita di Gaza, dan terhadap rakyat Palestin secara umum. Ini membuktikan hubungan baik antara rakyat Palestin dan Qatar.”

Gaza telah lumpuh akibat kekejaman Israel selama 14 tahun yang lalu, manakala Mesir menyokong, pengepungan yang membatasi produk masuk dan keluar dari Semenanjung Gaza.

Pandemik COVID-19 pula telah memburukkan lagi keadaan ketika pihak berkuasa terpaksa mengambil langkah-langkah penutupan yang ketat untuk menghentikan penyebaran wabak coronavirus. – Agensi


Kezaliman Israel serlah kebobrokan sistem berat sebelah undang-undang dunia

BANGI, 4 Syawal 1442H, Ahad – Parti Barisan Jemaah Islamiah Se-Malaysia (BERJASA) mengecam tindakan zalim dan tidak berperikemanusiaan negara pengganas Israel terhadap rakyat Palestin menjelang akhir Ramadan lalu.

Presidennya, Ustaz Zamani Ibrahim berkata, sifat kebinatangan militan Israel itu adalah petunjuk jelas kepada kebobrokan sistem penguatkuasaan undang-undang dunia yang berat sebelah.

Beliau berkata, puluhan nyawa terkorban dan ratusan rakyat Palestin cedera akibat kezaliman rejim Zionis yang menyerang tanpa belas kasihan.

Malangnya, katanya, Pertubuhan Bangsa-Bangsa Bersatu (PBB) masih tidak bersuara meskipun serangan mencabuli hak asasi manusia, undang-undang antarabangsa dan jelas sebuah jenayah perang yang menyalahi Konvensyen Geneva Keempat 1949.

“Militan Israel juga telah memutarbelitkan fakta dengan memanipulasi berita menggunakan proksi media milik mereka.

“Dunia mengetahui bahawa militan Zionis telah memulakan serangan terhadap rakyat Palestin yang sedang beribadah dalam Masjid Al-Aqsa. Namun, media proksi mereka sedia upaya melaporkan sebaliknya,” katanya dalam satu kenyataan hari ini.

Pada masa sama, Ustaz Zamani berkata, Palestin bukan semata-mata membabitkan isu kemanusiaan, tetapi ia juga berkaitan soal penjarahan asing yang merampas tanah milik penduduk asal.

Beliau berkata, tanah bukan sahaja dirampas, malah lebih keji penduduk asal dipenjara, diseksa, dihalau dan dibunuh secara kejam.

“Isu Palestin bahkan perlu dilihat dalam kerangka pertembungan antara haq dan batil yang mana umat Islam keseluruhannya perlu cakna dan berusaha memahami perkara ini dengan tuntas,” katanya.

Justeru, beliau menggesa kerajaan Malaysia supaya bertegas dan memainkan peranan lebih signifikan dalam isu berkenaan.

Beliau berkata, Malaysia seharusnya menjadi negara pendesak kepada badan-badan antarabangsa untuk mengambil tindakan undang-undang bagi menyelamatkan umat Islam, seterusnya mempertahankan bumi Palestin.

“Penghargaan harus diberikan kepada seluruh rakyat Malaysia yang bertungkus-lumus siang dan malam berperanan sebagai tentera siber di platform media sosial masing-masing untuk memberikan pencerahan kepada bukan sahaja rakyat di negara ini, malah seluruh dunia turut telah membuka mata akan kekejaman militan Israel dalam serangan kepada rakyat Gaza ini, “ katanya.

Katanya, BERJASA turut mendukung tindakan Pergerakan Perjuangan Islam Palestin (Hamas) yang penuh komited mempertahankan tanah air umat Islam.

“Dengan tegas, tanah Palestin merupakan milik rakyat Palestin secara sejarah dan undang-undang. Kehadiran militan Israel mengaku Palestin milik mereka pada tahun 1948 dan kemudiannya secara strategik menghalau penduduk asal adalah satu tindakan ‘Settler Colonialism’ yang terkutuk,” katanya.


Guan Eng mohon kes rasuah dipindah ke Mahkamah Tinggi

KUALA LUMPUR, 28 Zulkaedah 1442H, Jumaat – Bekas Ketua Menteri Pulau Pinang, Lim Guan Eng telah memfailkan permohonan supaya kes rasuah membabitkan pembinaan terowong dasar laut dan projek pembinaan jalan utama di negeri itu, yang akan dibicarakan Selasa depan di Mahkamah Sesyen, dipindahkan ke Mahkamah Tinggi.

Berdasarkan notis permohonan yang difailkan semalam (8 Julai) menerusi Tetuan Gobind Singh Deo & Co, Lim turut memohon supaya semua prosiding di Mahkamah Sesyen ditangguhkan sementara menunggu keputusan permohonannya bagi memindahkan kes, yang akan didengar di hadapan Hakim Mahkamah Tinggi, Datuk Muhammad Jamil Hussin, Isnin ini.

Lim menerusi afidavit sokongannya berkata, kes dihadapinya itu perlu dipindahkan ke Mahkamah Tinggi agar keputusan berkaitan kes berkenaan boleh dirayu sehingga ke Mahkamah Persekutuan.

Sementara itu, Timbalan Pendakwa Raya, Wan Shaharuddin Wan Ladin ketika dihubungi pemberita melalui aplikasi WhatsApp hari ini berkata, pihaknya akan membantah permohonan berkenaan antaranya atas alasan ia difailkan di saat akhir.

“Perbicaraan kes di Mahkamah Sesyen akan bermula Selasa depan di hadapan Hakim Azura Alwi dan pihak pendakwaan telah bersedia untuk menjalankan kes dan akan memanggil beberapa orang saksi dari Pulau Pinang untuk memberi keterangan.

“Namun, semalam pihak kami mendapat tahu bahawa peguam bela kepada YB Lim telah memfailkan permohonan di bawah Sesyen 417 Kanun Tatacara Jenayah untuk memindahkan kes dihadapi Lim dari Mahkamah Sesyen ke Mahkamah Tinggi,” katanya yang turut memaklumkan tarikh perbicaraan kes itu telah dipersetujui kedua-dua pihak pada 21 Disember tahun lepas.

Sebelum ini, mahkamah telah menetapkan 13 hingga 16 Julai; 28 dan 29 Julai, 16 hingga 20 Ogos, 6 hingga 10 September, 20 hingga 24 September dan 13 hingga 17 Disember depan untuk perbicaraan kes.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara 12.30 tengah malam dan 2 pagi.

Ahli Parlimen Bagan itu juga dituduh atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar, pada 17 Februari 2015 dan 22 Mac 2017.-  Bernama


Rakyat bimbang PAS jadi parti ‘syok sendiri’

Oleh Ainul Illia Meor Suzurudin

BANGI, 8 Jamadilakhir 1442H, Khamis – PAS perlu menaikkan tahap pemikiran daripada hanya menjadi sebagai ‘king maker’ dalam kerajaan atau pun bergelar pemerintah di negeri-negeri Melayu tradisinya kepada menjadi pemerintah di negara sendiri.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, jati diri PAS sememangnya kuat dan kekuatan ini patut digunakan dengan sebaik mungkin.

Beliau menegaskan, PAS perlu mengangkat agenda mereka daripada faktor penyatu bangsa kepada menjadi ‘pemimpin’.

“Corak pemikiran perlu ditinggikan. Bukan setakat menyasarkan negeri-negeri, tetapi kepada negara.

“Jika dilihat negeri-negeri yang PAS pegang, pendapatan mereka adalah terendah berbanding dengan Johor, Selangor, Perak.

“Mungkin bagi PAS itu satu benda yang bagus. Tapi bagi rakyat ‘middle class’ untuk memberikan sokongan, ini tak cukup kuat,” katanya.

Beliau berkata demikian dalam rancangn ‘PROLOG: Ada Apa Dengan PAS’ yang disiarkan secara langsung di laman Facebook dialektikatv, malam ini.

Selain itu, Aminuddin menegaskan, jika orang Melayu memerintah, tetapi isi kandungan yang dibawanya tiada agenda untuk memperjuangkan Islam dan Melayu, maka ia adalah sia-sia.

“Kerana sebenarnya pada pandangan saya, Melayu juga bangsa yang didiskriminasi di negara ini. Semua yang orang Islam nak buat tak boleh. Hendak laksana pengajaran tulisan Jawi ditentang habis-habisan, hendak alunkan bacaan al-Quran sebelum azan juga tak boleh di beberapa negeri.

“Hendak perkasakan bahasa Melayu pun susah, tanah-tanah kita pun banyak dah diambil. Jadi, siapa yang terpinggir di negara ini sebenarnya?

“Ini yang sepatutnya dikemukakan oleh PAS, dijelaskan naratif ini dalam media. Supaya PAS boleh dilihat sebagai parti masa hadapan negara,” katanya.

PAS juga diharapkan lebih bersifat inklusif dalam perjuangan mereka dan bukan hanya inklusif dengan parti-parti besar yang lain, tetapi juga parti yang berada di dalam Gagasan Sejahtera itu sendiri, kata Aminuddin.

Antara parti yang terlibat dalam Gagasan Sejahtera adalah Parti Ikatan Bangsa Malaysia (IKATAN) dan Barisan Jemaah Islamiah Se-Malaysia (BERJASA).

“Jangan dikesampingkan parti-parti itu. Begitu juga NGO-NGO yang masih tidak disantuni PAS. Inklusif ini amat penting. Kerana jika tidak, kita bimbang nanti PAS jadi parti syok sendiri,” katanya lagi.


Aktivis antivaksin terkenal Israel meninggal akibat COVID-19

TEL AVIV, 7 Safar 1443H, Selasa – Seorang aktivis antivaksin yang terkenal di negara haram Israel, Hai Shaulian, 57, meninggal dunia, semalam di Pusat Perubatan Wolfson di Holon kerana jangkitan COVID-19.

Sebelum ini, Shaulian menggesa pengikutnya di media sosial supaya tidak mengambil vaksin.

Dia dalam hantaran di media sosial berkata: “Wabak itu tiada – vaksin itu tidak perlu dan berbahaya.”

Shaulian yang menganjurkan demonstrasi ‘anti-Green Pass’ di Baitulmaqdis kira-kira dua minggu lalu kemudiannya ditangkap dan dihadapkan ke mahkamah pada keesokan harinya.

Tidak lama kemudian, dia mula berasa tidak sihat dan setelah dibawa ke hospital, Shaulian disahkan positif menghidapi coronavirus.

Shaulian kemudian memuat naik video ke media sosial sejak dia dimasukkan ke hospital.

“Saya disambungkan ke mesin oksigen. Tanpanya saya sesak nafas. Sekiranya saya mencabutnya dan berjalan sejauh tiga meter – saya pengsan. Saya batuk kuat dan selalu rasa sesak nafas,” katanya.

Dalam video tersebut juga, Shaulian mengadu mengenai layanan yang diterimanya di balai polis di mana dia ditangkap, dengan mengatakan bahawa anggota polis meletakkan kaki mereka di lehernya, dan mendakwa bahawa polis Jerusalem cuba meracuninya.

“Saya tidak pernah merasakan ini sepanjang hidup saya. Sepanjang minggu saya bergelut seolah-olah tidak ada yang berlaku, tetapi hari ini saya tidak dapat lagi bernafas dan pergi ke HMO dan dari sana saya dipindahkan ke Pusat Perubatan Wolfson. Sekiranya sesuatu berlaku kepada saya – ketahuilah bahawa ia adalah cubaan pembunuhan,” dakwanya lagi.

Selepas Shaulian meninggal dunia pada hari Isnin, beberapa penyokongnya mula mendakwa dia mendapat rawatan sub-par dari kakitangan hospital kerana kepercayaannya, bahkan salah seorang daripada mereka mendakwa kematiannya diatur oleh agensi keselamatan domestik Shin Bet dengan kerjasama kakitangan polis dan hospital. – Agensi


9 produk ada racun berjadual

KUALA LUMPUR, 23 Zulkaedah 1441H, Rabu – Bahagian Regulatori Farmasi Negara (NPRA), Kementerian Kesihatan Malaysia (KKM) menggesa orang awam untuk mengelak daripada membeli dan menggunakan sembilan produk kosmetik yang dikesan mengandungi racun berjadual termasuk merkuri dan hydroquinone.

Produk berkenaan adalah Deeja Cosmetics Laika Cream (merkuri), Dejaa Cosmetics Zulai Cream (hydroquinone), Deeja Cosmetics Yus Cream (hydroquinone), dan Dnars Luvee Cream (Normal & Sensitif) (hydroquinone).

Lima lagi produk kosmetik adalah Dnars Gold Lifthing Serum (Night) (merkuri), Sparkle Beauty Cream (hydroquinone, tretinoin & betamethasone 17-valerate), Sparkle Sun Day Cream (merkuri), Qeziger Age-locking Recharging Spot A.M Cream (merkuri) dan MS Skinz Night Cream (merkuri).

Ketua Pengarah Kesihatan Datuk Dr Noor Hisham Abdullah dalam satu kenyataan hari ini berkata, KKM melalui Pengarah Kanan Perkhidmatan Farmasi telah membatalkan notifikasi sembilan produk terbabit dan susulan itu, semua produk berkenaan tidak dibenarkan dijual di negara ini.

Mengulas lanjut, Dr Noor Hisham berkata, produk yang mengandungi hydroquinone, tretinoin dan betamethasone 17-valerate adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.

“Penggunaan produk yang mengandungi bahan-bahan tersebut tanpa pengawasan profesional kesihatan boleh menyebabkan kesan-kesan sampingan yang tidak diingini,” katanya.

Justeru, penjual dan pengedar produk kosmetik terlibat perlu menghentikan penjualan dan pengedaran dengan serta-merta kerana penjualan dan pengedaran produk-produk kosmetik tersebut melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara maksimum tiga tahun atau kedua-duanya untuk kesalahan pertama dan denda tidak melebihi RM50,000 atau penjara maksimum lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya”.

Dr Noor Hisham menyarankan kepada orang awam yang sedang menggunakan produk kosmetik tersebut agar segera menghentikan penggunaannya dan mendapatkan nasihat daripada profesional kesihatan jika mengalami sebarang ketidakselesaan atau kesan advers. – Bernama


Tiada penggunaan kawad berduri PKPD di 34 mukim Selangor

SHAH ALAM, 21 Zulkaedah 1442H, Jumaat – Tiada pagar kawat berduri yang akan dipasang di 34 mukim di Selangor, sepanjang pelaksanaan Perintah Kawalan Pergerakan Diperketatkan (PKPD) yang bermula tengah malam ini hingga 16 Julai.

Sebaliknya, Ketua Polis Selangor Datuk Arjunaidi Mohamed berkata, pihaknya akan mempertingkatkan kawalan di sekatan jalan raya.

Beliau berkata, pihaknya akan menggunakan 80 peratus kekuatan daripada hampir 14,000 anggota dan pengawainya, bagi operasi pematuhan prosedur operasi standard (SOP) di kawasan PKPD, dalam memastikan tiada individu yang merentas kawasan.

“Apa yang kita buat, kita akan lakukan sekatan jalan raya di laluan kebiasaan orang ramai untuk merentas kawasan (antara mukim dan daerah). Kami juga akan letakkan pasukan pemantau untuk memastikan tiada individu yang merentas (daerah/negeri),” katanya dalam sebuah rancangan temubual portal dalam talian, hari ini.

Beliau berkata, selain 120 hingga 140 sekatan jalan raya yang dijalankan, polis akan memperbanyakkan sekatan jalan raya secara bergerak atau ‘snap check’.

Sehubungan itu, beliau menasihatkan orang awam yang tinggal di Selangor tetapi perlu berkerja di luar daripada negeri itu atau sebaliknya, untuk menunjukkan surat kebenaran majikan dan kementerian semasa di sekatan jalan raya.

Arjunaidi berkata, PKPD yang akan dilaksanakan esok adalah satu tindakan yang wajar, untuk memastikan kes positif di negeri itu dapat diturunkan dan trend jangkitan tidak merebak ke negeri-negeri lain.

“Sebab itu penting kita ‘isolate’ pergerakan, supaya wabak ini tidak merebak…dalam tempoh dua minggu ini, kalau kita semua dapat beri kerjasama kita mungkin dapat keluar dari (PKPD) ini atau pun lebih awal,” katanya.

PKPD di Selangor melibatkan 34 mukim di lapan daerah iaitu daerah Petaling; Hulu Langat;  Sepang; Gombak; Kuala Langat; Klang; Kuala Selangor dan Hulu Selangor. -Bernama


Mengapa duduk rumah dapat pahala?

KES jangkitan wabak COVID-19 telah semakin meningkat di negara ini. Marilah kita sama-sama amalkan langkah pencegahan dengan melakukan kuarantin kendiri bagi memutuskan rantaian penyebaran penyakit.

2. Rasullulah ﷺ pernah menjelaskan kepada kita bahawa kepatuhan muslim kepada setiap langkah yang digariskan dalam mendepani suasana kesukaran sebegini akan menyebabkan mereka memperoleh ganjaran yang tidak ternilai. Sabda Rasulullah ﷺ:

ليسَ مِن أحَدٍ يَقَعُ الطّاعُونُ، فَيَمْكُثُ في بَلَدِهِ صابِرًا مُحْتَسِبًا، يَعْلَمُ أنَّه لا يُصِيبُهُ إلّا ما كَتَبَ اللَّهُ له، إلّا كانَ له مِثْلُ أجْرِ شَهِيدٍ
“Tidak ada seorang pun yang ditimpa wabak Ta’un ini sedangkan dia duduk di dalam negeri tempatnya dengan penuh kesabaran dan bermuhasabah, dan dia faham bahawa tiada sesuatu yang menimpanya melainkan semuanya telah ditentukan oleh Allah, melainkan dia akan mendapat pahala seperti pahala syahid.” (HR al-Bukhari)

2. Ketika menghuraikan hadis ini al-Imam Ibnu Hajar didalam karyanya Fathul Bari menjelaskan bahawa:

اقتضى منطوقه أن من اتصف بالصفات المذكورة يحصل له أجر الشهيد وإن لم يمت
“Ungkapan Nabi tersebut memberi makna bahawa sesiapa yang bersifat dengan sifat-sifat yang disebutkan itu, dia akan memperolehi ganjaran syahid walaupun dia tidak mati (kerana wabak tersebut).” (Fath al-Bari)

3. Dalam erti kata yang lain hadith ini menekankan aspek disiplin seorang muslim dalam menghadapi suasana wabak. Muslim seharusnya mengimani bahawa wabak yang melanda ini adalah ketentuan dari Allah, mereka seharusnya mampu mengawal diri mereka di rumah, bersabar atas segala ujian yang menimpa mereka serta meyakini bahawa tidak ada sesuatu pun yang berlaku melainkan atas ketentuan Allah.

4. Dalam al-Quran pula, Allah memuji tindakan muslim yang berusaha menyelamatkan nyawa orang lain. Mereka yang berusaha menyelamatkan nyawa seseorang itu seumpama dia telah menyelamatkan nyawa seluruh manusia. (Surah al-Maidah: 32)

5. Ketika menghuraikan ayat ini, al-Imam Mujahid menjelaskan bahawa semua usaha menyelamatkan nyawa manusia dikira termasuk dalam maksud ayat ini. Kata beliau:

أي: أنجاها من غرق أو حرق أو هلكة
“(Yang dimaksudkan ayat ini termasuklah) mereka yang menyelamatkan manusia dari tenggelam lemas, atau dibakar, atau apa-apa kebinasaan.” (Tafsir Ibn Kathir) Huraian oleh al-Imam Mujahid ini membayangkan betapa segala usaha yang terlibat boleh dikategorikan sebagai usaha untuk menyelamatkan nyawa seseorang.

6. Tindakan mereka yang enggan mematuhi arahan dengan keluar sesuka hati bukan sahaja boleh menggagalkan rancangan kerajaan bagi mengawal wabak, bahkan berpotensi menjadi punca kepada kemudaratan orang lain. Dalam sebuah hadis Rasulullah ﷺ menegaskan bahawa:

مَنْ ضَارَّ ، ضَارَّ اللَّهُ بِهِ، وَمَنْ شَاقَّ ، شَقَّ اللَّهُ عَلَيْهِ
“Barangsiapa yang memudaratkan orang lain, maka Allah akan mendedahkan mudarat padanya. Barangsiapa yang menyusahkan orang lain, Allah boleh menyusahkan urusannya.” (hadis riwayat al-Tirmizi) Hadis ini jelas menunjukkan betapa Allah tidak suka kepada hambanya yang mendedahkan kemudaratan kepada orang lain.

7. Dengan itu mari bersama kita berusaha untuk mendisiplinkan diri mematuhi arahan pihak berkuasa. Kepatuhan kita menghayati serta mematuhi arahan ini mudah-mudahan dinilai sebagai amalan yang memberatkan neraca timbangan amal pahala kita di akhirat kelak.

Semoga Allah membimbing kita.

Dr Ahmad Sanusi Azmi
Universiti Sains Islam Malaysia

Artikel ini telah disiarkan terlebih dahulu di Facebook Dr Ahmad Sanusi